Menyingkap Asal-Usul Karakter Mitologi Permainan Video Mortal Kombat

Siri permainan video "Mortal Kombat" adalah berdasarkan mitologi yang luas. Permainan video itu bukan sahaja mencipta watak legenda tersendiri tetapi sebahagiannya diambil daripada pelbagai mitologi dari seluruh dunia.

Dalam artikel ini kami akan kupaskan mengenai watak dan latar belakang permainan ini yang diambil daripada mitos sebenar. Selain itu, kami akan membentangkan aspek paling releven yang terdapat dalam Mortal Kombat.

Mortal Kombat telah memperkenalkan idea mengenai kepelbagaian alam. Wakil-wakil dari setiap alam ini perlu bertarung menentang pejuang daripada Outworld sekiranya ingin menguasai dan mengawal kesemua alam itu.

Dalam jalan cerita permaian video ini, Earth Realm dianggap sebagai hadiah utama dalam pertarungan Mortal Kombat kerana ia merupakan "Permata Alam Semesta".

Namun, idea mengenai kepelbagaian alam ini bukanlah sesuatu yang baru malah ianya agak kuno. Kaum Norse Lama atau lebih dikenali sebagai Viking telahpun berbicara mengenai sembilan alam asas di dalam mitologi mereka. Salah satu alam dalam mitologi Viking adalah Midgard, nama bagi Alam Dunia di mana manusia tinggal.

Sementara itu, penghuni alam lain ada yang bersahabat dengan manusia seperti tuhan-tuhan di Asgard. Manakala sebahagian yang lain pula bermusuhan dengan manusia seperti gergasi di Jotunheim. Kesemua sembilan alam dalam mitos Norse Lama ini dihubungkan oleh cabang-cabang pokok dunia yang bernama Yggdrasil.

Walau bagaimanapun, mitologi Norse bukanlah satu-satunya sistem kepercayaan yang berbicara mengenai kehidupan di alam lain. Banyak lagi kebudayaan dan agama lain juga bercakap mengenai kehidupan alam lain selain alam manusia.

Bagaimanakah jika sejenis makhluk seakan-akan manusia yang berevolusi daripada reptilia di planet lain di mana bencana alam tidak menyebabkan dinosaur pupus? Ini adalah prinsip bagi salah satu watak Mortal Kombat iaitu Reptile dicipta. Di dunia Reptile, makhluk reptilia ini hidup maju dan mereka mempunyai kepintaran seperti manusia serta ketamadunan yang canggih.

Walaupun mereka adalah pahlawan yang kuat, akan tetapi dunia reptilia ini akhirnya telah ditawan oleh alam Outworld. Teori mengenai makhluk reptilia seakan-akan manusia ini sememangnya menjadi tarikan dan sering diadaptasi di dalam banyak permainan video yang lain.

Dalam Mortal Kombat, watak Queen Sindel adalah seorang yang berasal daripada alam Edenia. Dia mempunyai ciri-ciri yang sama dengan makhluk bernama Banshee yang merupakan makhluk mitos yang berasal daripada Ireland.

Makhluk ini dikatakan akan menjerit dengan sangat kuat apabila salah seorang daripada puak di Ireland meninggal dunia. Di dalam mitos di Ireland, Banshee digambarkan sebagai seorang wanita dengan rambut yang panjang dan bermata merah. Sama seperti Banshee, Queen Sindel memiliki rambut panjang dan mempunyai kuasa jeritan yang dapat memanipulasi pihak lawan.

Dalam bahasa Latin, sihir berkaitan dengan istilah "maleficium" yang merujuk kepada "salah laku" atau "kerosakan". Manakala dalam permainan video Mortal Kombat pula, sihir berkait rapat dengan ilmu hitam.

Satu watak ahli sihir yang terkenal dari alam Outworld ialah Shang Tsung. Dia diketahui menyedut roh atau jiwa pihak lawan yang tewas melalui langkah akhirnya (fatality). Pada asalnya, Shang Tsung adalah seorang manusia tetapi telah mempelajari ilmu hitam daripada Maharaja Shao Khan.

Setelah menyedut banyak jiwa sepanjang abad, Raiden menjelaskan bahawa menghadapi Shang Tsung bukanlah seperti berhadapan dengan seorang tetapi segerombolan tentera. Namun, idea mengenai pengambilan jiwa ini sebenarnya adalah telah lama wujud. Banyak agama dan budaya menceritakan tentang Iblis yang dikatakan akan menuntut jiwa seseorang melalui perjanjian ilmu hitam.

Salah satu idea lagi ialah mengenai pengambilan Chi atau tenaga dalaman. Dalam mitologi Cina, Jiang Shi adalah sejenis pontianak yang memakan tenaga dalaman manusia sama seperti mana Shang Tsung menyerap jiwa pihak lawan yang kalah dalam pertempuran.

Dalam permainan video Mortal Kombat, Netherworld merupakan salah satu alam yang digambarkan seperti Neraka yang diperintah oleh ahli sihir bernama Quan Chi. Akibat campur tangan Quan Chi, beberapa orang pahlawan Mortal Kombat telah bertukar menjadi pahlawan revenant atau jelmaan semula.

Watak-watak revenant di dalam Mortal Kombat dipercayai telah dihidupkan kembali untuk menghantui watak yang masih hidup dan membalas dendam. Kepercayaan ini masih menebal di kalangan masyarakat pendalaman di Romania. Mereka menggelar revenant sebagai "strigoi". Strigoi dipercayai bangun daripada kubur untuk menghantui ahli keluarga mereka yang pernah menginayai mereka semasa hidup.

Dalam Mortal Kombat, Raiden merupakan Dewa guruh dan kilat manakala Fujin pula mempunyai kuasa untuk mengawal angin. Raiden adalah pelindung Earth Realm dan dia juga seakan mentor kepada para pejuang dari Earth Realm yang akan bersaing dalam kejohanan menentang Outworld.

Idea watak Raijin ini diambil daripada mitologi Jepun iaitu Raijin. Raijin merupakan tuhan guruh, kilat dan ribut. Kisah mengenai Raijin boleh dikesan seawal permulaan agama Shinto.

Raijin juga sering dikaitkan dengan Fuujin iaitu dewa angin dan merupakan dewa Shinto yang tertua. Dia sering digambarkan dalam kisah mitologi sebagai ahli sihir jahat. Kedua-dua entiti itu sering digambarkan bersama dalam kisah kepercayaan agama yang paling ramai penganut di Jepun itu.

Berikut adalah beberapa contoh watak utama siri permainan video Mortal Kombat yang diilhamkan daripada kisah mitologi. Pada hakikatnya, kisah Mortal Kombat adalah lebih kompleks dan perlu diteliti dengan lebih terperinci lagi.


5 Objek Yang Anda Tak Sangka Diperbuat Daripada Kayu

Kayu adalah satu bahan yang digunakan dalam penciptaan banyak objek di sekeliling kita, sama ada kerusi yang kita duduki, meja yang kita makan atau rak yang kita letakkan buku.

Objek-objek biasa ini diperbuat daripada kayu disebabkan oleh mudah untuk didapati, murah, ringan, kukuh dan sebagainya. Juga terdapat banyak objek yang tidak dihasilkan menggunakan kayu juga disebabkan oleh sifat kayu itu sendiri.

Namun begitu, ia tidak menghalang penciptaan objek-objek dalam senarai ini, yang sangat aneh untuk difikirkan. iluminasi.com kongsikan 5 barang yang anda tak sangka diperbuat daripada kayu.

Skuter Vespa adalah kenderaan yang biasa dilihat di jalan raya sejak ia dicipta oleh Piaggio Group dari Itali selepas Perang Dunia II.

Walaupun Itali sentiasa menjadi pasaran terbesar untuk kenderaan bergaya ini, ia juga sangat popular di United Kingdom sejak ia dikaitkan dengan adegan "Mod" ketika tahun 1960-an.

Walau bagaimanapun, walaupun Vespa telah melalui beberapa variasi reka bentuk yang berbeza dalam 70 tahun sejak ia mula dilancarkan, tiada siapa yang pernah terfikir untuk menghasilkan skuter kayu sehingga Carlos Alberto muncul.

Pada Oktober 2007, Carlos yang merupakan seorang tukang kayu dari Portugal, melakukan satu tugas pelik dalam merekabentuk dan membina Vespa yang mampu berfungsi daripada kayu, yang kemudiannya dinamakan "Daniela."

Projek itu mengambil masa 10 bulan, melibatkan penggunaan 10 jenis kayu yang berbeza dan menelan belanja RM13,200.

Apabila berfikir tentang kapal terbang, perkara yang paling utama adalah ia sudah tentu diperbuat daripada logam. Namun, pesawat kayu adalah salah satu inovasi luar biasa yang muncul dalam Perang Dunia Kedua.

Apabila peperangan berada di kemuncak, aluminium yang lebih biasa digunakan untuk membina pesawat pejuang diklasifikasikan sebagai bahan strategik dan agak sukar didapati, sedangkan kayu balsa dan papan lapis yang digunakan dalam pembinaan DH.98 Moquito sangat mudah untuk diperolehi.

Syarikat yang menghasilkan idea ini adalah Havilland, yang sebelum ini mempelopori penggunaan balsa dan papan lapis untuk menghasilkan badan pesawat seperti pada DH.91 Albatross.

Kemampuan kelajuan pesawat ini memberikan idea kepada Geoffrey de Havilland untuk pesawat pengebom yang akan menjadi lebih pantas daripada yang lain di udara kerana ia dibuat dari kayu yang ringan dan tidak mempunyai senjata mesin yang dibina ke dalamnya.

Ketiadaan senapang mesin adalah satu lagi perkara yang menjadikan Mosquito sebagai pengebom yang sangat luar biasa dan ini juga bermakna pegawai-pegawai kementerian perang perlu merealisasikan idea yang hebat ini.

Atas sebab itu, DH.98 Moquito tidak dihasilkan sehingga lewat 1940. Tetapi apabila ia sudah bersedia untuk bertindak, ia dengan pantas menjadi pesawat pilihan dalam pelbagai tugas, termasuk serangan pengeboman, pengangkutan tentera, kerja fotografi jarak jauh dan pencarian laluan.

Ia memperoleh gelaran "The Wooden Wonder" dan menyebabkan menteri penerbangan Jerman Herman Goering pergi tersangat cemburu dengan ciptaan ini.

Komputer yang diperbuat daripada kayu mungkin kedengara seperti sesuatu dalam filem komedi, tetapi ia benar-benar wujud dalam nyata.

Apa yang membuatkannya lebih aneh adalah papan kekunci komputer ini adalah sebahagian daripada meja. Komputer kayu ini dihasilkan oleh seorang artis dari Belanda bernama Marlies Romberg.

Dia menyatakan bahawa konsep di sebalik penciptaan komputer ini adalah perpaduan dunia digital dan dunia nyata. Ciptaannya terdiri daripada komputer meja yang mempunyai skrin dan tetikus, kedua-duanya diperbuat daripada kayu.

Papan kekunci pula dihasilkan menggunakan pemotong laser untuk mengukir setiap satu kekunci pada permukaan meja.

Malah, Marlies menghasilkan pemacu USB untuk digunakan bersama komputer ini sebagai sebahagian daripada projek yang sama, namun itu diperbuat daripada daripada silikon dan bukannya kayu.

Marlies Romberg bukanlah orang pertama yang menghasilkan komputer seperti ini. Seorang tukang yang berpangkalan di Moscow menghasilkan skrin, papan kekunci dan tetikus kayu pada tahun 2007, 2tahun sebelum Marlies.

Sebuah syarikat di Jepun, Sumitomo Forest, bercadang untuk membina sebuah pencakar langit kayu 70 tingkat di Tokyo pada tahun 2041 yang akan menjadi yang paling tinggi dari jenisnya di seluruh dunia.

Ia akan dibina daripada gabungan 90% kayu dan 10% keluli, dengan rangka kerja menggabungkan kedua-dua cara yang direka untuk memastikan ia mampu bertahan gegaran gempa bumi yang biasa di negara ini dan ia akan menyediakan perumahan untuk 8,000 orang.

Mungkin berasa sangat hairan dan pelik terhadap rancangan pembinaan bangunan pencakar langit kayu bukannya konkrit dan keluli. Namun sebenarnya, pada masa ini telah wujud beberapa bangunan yang diperbuat daripada kayu.

Salah satu contoh ialah bangunan T3 (gambar di atas), yang terletak di Minneapolis dan kini merupakan gedung balak kayu terbesar Amerika Syariakt.

Arkitek semakin berminat dengan idea menggunakan kayu untuk pembinaan bangunan-bangunan ini kerana proses pembinaan adalah jauh lebih cepat daripada menggunakan keluli dan kongkit kerana bahan-bahan ini tidak menghasilkan pengeluaran karbon, sedangkan kayu menyerap karbon dioksida, menjadikannya lebih baik untuk alam sekitar.

Torpedo adalah sejenis peluru berpandu yang bergerak di bawah air dan mempunyai peledak yang dipasang di atasnya, direka untuk meletupkan sasaran dan secara umumnya bukan sesuatu yang diperbuat daripada kayu.

Walau bagaimanapun, semasa Perang Dunia II, sebuah dermaga yang diubahsuai terletak di Stokes Bay, England, telah digunakan oleh Tentera Udara Diraja Britain sebagai tapak uji untuk senjata, termasuk torpedo latihan.

Ini adalah perlu supaya keberkesanan torpedo yang jatuh dari pesawat dapat dipantau. Tetapi untuk sebab-sebab yang kita semua faham, peluru berpandu latihan yang digunakan tidak dipasangkan peledak letupan.

Satu lagi perkara yang membuat torpedo "palsu" ini berbeza daripada yang digunakan dalam peperangan sebenar adalah bahawa sebahagian daripadanya diperbuat daripada kayu.

Perkara ini telah disahkan apabila salah satu daripada peluru ujian yang dilancarkan dari Stokes Bay dermaga oleh Unit Pembangunan Torpedo RAF telah ditemui di dasar laut.

Peluru berpandu ini kini dipamerkan di Muzium Armada Air Arm di United Kingdom.


6 Pemerintah Monarki Yang Mengenakan Hukuman Mati Kepada Anak Sendiri

Bagi para pemerintah seperti raja-raja untuk membunuh orang mereka bukanlah sesuatu yang baru. Malah, terdapat pemimpin yang membunuh anak-anak mereka sendiri.

Orang-orang yang paling berkuasa tidak mempunyai kawalan sepenuhnya ke atas anak-anak mereka sendiri dan pada masa-masa tertentu, tidak dapat mengawal perasaan mereka sendiri.

Bagi sesetengah raja, mereka tidak akan bertolak ansur dan mengenakan hukumuan yang ringan jika berasakan bahawa anak-anak mereka bertindak di luar batasan.

iluminasi.com kongsikan 6 pemerintah monarki yang mengenakan hukuman mati terhadap anak sendiri.

Abbas I dianggap sebagai penguasa terbesar dinasti Safavid, salah satu dinasti pemerintah paling penting di Iran.

Dia merupakan seorang yang sangat pintar dalam ketenteraan yang menyelamatkan negaranya dari ambang keruntuhan, membina bandar-bandar makmur dan mengalu-alukan orang Kristian ke negaranya.

Malah, Abbas I sanggup belajar dari orang-orang di negara-negara asing, terutamanya orang-orang Eropah.

Mohammad Baqer Mirza, putera mahkota dinasti Safavid semasa pemerintahan Abbas, dilahirkan oleh salah seorang isteri-isterinya yang beragama Kristian Circassians .

Malangnya, Mohammad Baqer ditangkap dalam satu tipu muslihat dan bersekongkol dengan Circassian. Kecewa dengan perkara ini, Abbas I mengarahkan Baqer untuk dibunuh dan menyerahkan takhta pemerintahan kepada cucunya.

Kitab Injil Kristian telah mencatatkan kisah Herod Agung secara negatif dan menyalahkannya di atas "penyembelihan orang yang tidak bersalah" seperti yang diceritakan dalam Kitab Perjanjian Baru Matthew.

Sebagai raja di Judea, Herod mengarahkan pemubunuhan semua kanak-kanak lelaki yang berumur dua ke bawah di sekitar Bethlehem.

Dia merupakan seorang anak pegawai tinggi Roma bernama Antipater Idumaean. Herod the Great membina semula Yerusalem, termasuk kuil, dan mempromosikan kebudayaan Hellenistik.

Dia bukanlah seorang yang tersangat jahat, namun juga bukan seorang bapa yang baik. Selain membunuh anak-anak orang lain, Herod the Great juga membunuh anak-anaknya sendiri.

Anak Herod, Antipater II dengan helahnya telah menghasut bapanya dengan khabar angin tentang ketidaksetiaan abang-abangnya terhadap Herod.

Herod kemudian menjadi paranoid dengan perkara ini dan bertindak dengan tidak waras. Herod the Great memerintahkan Aristobulus dan Alexander agar dicekik sehingga mati atas tuduhan pengkhianatan pada 7 SM.

Pada 14 Januari 771, Irene telah melahirkan seorang bayi lelaki diberi nama Constantine VI, sebelum dia menjadi penguasa perempuan pertama Empayar Byzantium.

Dia berasal dari keluarga bangsawan Athens. Irene menjadi wakil di tempat anaknya sebagai pemerintah disebabkan anaknya yang merupakan pewaris adalah terlalu kecil untuk mengambil tugas tersebut.

Tidak popular disebabkan kekalahan ketenteraannya, Constantine VI kemudiannya dikhianati oleh ibunya. Irene membutakan mata Constantinve VI dan memenjarakan anaknya pada tahun 797.

Irene juga menganjurkan pemberontakannya sendiri dan akhirnya membunuh anaknya, lalu menuntut tampuk pemerintahan sebagai maharani.

Tiada sesiapa pun yang dapat merampas kuasa Irene walaupun anak yang dilahirkannya sendiri.

Maharaja Constantine mengubah Empayar Rom kepada agama Kristian, menamatkan salah laku orang Kristian dan penyembahan tuhan-tuhan Rom.

Dia hidup hampir sepanjang hidupnya sebagai seorang pagan dan bertukgar kepada agama yang pernah dibenci di atas katil sebelum kematiannya.

Constantine menandatangani Pengisytiharan Milan yang mengatakan bahawa orang Kristian harus bebas mengamalkan agama mereka sebagaimana yang mereka sukai.

Seperti banyak maharaja, Constantine mempunyai seorang waris bernama Crispus. Disukai oleh tenteranya, Crispus adalah pemimpin dalam operasi ketenteraan yang menang terhadap Franks dan Alamanni.

Menerima pendidikannya dari penulis Kristian Lactantius, Crispus telah berkahwin dengan seorang wanita muda bernama Helena, yang melahirkan anak Crispus.

Constantine bangga dengan pencapaian anaknya dan sangat gembira menjadi seorang datuk. Menjadi seorang lelaki yang sudah berkahwin dan mempunyai seorang pewaris serta kejayaan dalam ketenteraan sudah tentu akan membuat seorang bapa bangga.

Namun, isteri kedua Constantine, Fausta, dilaporkan menuduh Crispus cuba menggodanya. Percaya dan tersangat berang, Constantine membunuh Crispus..

Akhirnya, Constantine mendapati bahawa tuduhan itu adalah palsu dan Fausta juga dibunuh ketika sedang mandi.

Maria Manuela dari Portugal, isteri kepada Philip II dari Sepanyol, meninggal selepas melahirkan pewarisnya. Bayi tersebut yang diberi nama Don Carlos mempunyai satu kaki lebih pendek dan bahu yang berbeza tinggi.

Malah, Don mengalami kecacatan mental. Sebagai contoh, Don Carlos gemar membunuh kuda-kudanya dan memukul gadis-gadis kecil.

Dia juga beranggapan bahawa berlian adalah beracun. Secara adat, dia akan mewarisi takhta ayahnya dengan hak kelahiran, tetapi jelas sekali bahawa Don Carlos tidak layak untuk menjadi raja.

Pada tahun 1568, Don Carlos diumumkan mati, dan khabar angin mengatakan bahawa dia telah diracun oleh ayahnya sendiri.

Putera Sado adalah putera mahkota diraja Korea yang dimasukkan ke dalam peti beras dan dibiarkan mati kelaparan oleh bapanya, Raja Yeongjo.

Raja Yeongjo adalah seorang lelaki yang sukar untuk digembirakan. Oleh itu, apabila anaknya menjadi seorang pemuda yang bermasalah, perkara menjadi lebih teruk.

Ia menjadi sangat buruk sehingga setelah memarahi anaknya, Raja Yeongjo akan membilas mulut, mencuci telinga dan menukar pakaian yang baru.

Putera Sado menjadikan bapanya sebagai idola tetapi tidak pernah mendapatkan kelulusan Raja Yeongjo.

Sado dituduh menyimpan kepala orang yang telah dikebumikan yang dibunuhnya, serta menyerang dan merogol wanita.

Tidak disenangi dan disayangi oleh bapanya, Sado menjadi semakin hilang pertimbangan. Hubungan tragis antara bapa dan anak lelaki telah ditakdirkan mempunyai pengakhiran yang pahit.

Putera mahkota itu dilucutkan gelaran diraja dan diperintahkan untuk masuk ke dalam kotak beras kayu yang sempit.

Putera Sado menghabiskan lapan hari terakhirnya dengan menjerit meminta pengampunan daripada bapanya, yang akhirnya mati ketika hanya berusia 27 tahun. rahmat dari raja. Dia hanya berumur 27 tahun. [9]


10 Bandar Yang Dipenuhi Buku Dan Wajib Dilawati Oleh Ulat Buku

Jika anda seorang pencinta buku dan gemar mengembara, sudah pasti anda amat teruja jika dapat melihat dan melawati kampung-kampung buku di seluruh dunia.

Laman web Wikipedia menyenaraikan hampir 40 buah kampung buku dan 36 daripadanya mempunyai tarikh operasi yang diketahui. Dalam kesemua kampung buku tersebut, Hay-on-Wye, Redu atau Wigtown mungkin antara yang paling terkenal. Di Malaysia pula, kita mempunyai dua buah kampung buku yang terletak di Langkawi dan juga Melaka, iaitu dua destinasi yang kerap menjadi tumpuan para pelancong dari seluruh dunia.

Selain itu, negara kita juga bertuah kerana Kuala Lumpur telah dinamakan sebagai Ibu Kota Buku Dunia bagi tahun 2020 oleh UNESCO. Ini mungkin menandakan bahawa budaya membaca masih diamalkan di kalangan masyarakat tempatan. Inilah visi dan objektif yang ingin dicapai oleh Tun Mahathir ketika mula-mula merasmikan pembukaan Kampung Buku pertama di Langkawi pada tahun 1997.

Bandar pertama yang diiktiraf sebagai kampung buku di dunia ialah Hay-on-Wye yang berada di Wales, United Kingdom. Kampung buku itu diasaskan oleh Richard Booth pada tahun 1961 yang juga merupakan Presiden Kehormat bagi Organisasi Kampung Buku Antarabangsa. Walaupun begitu, sebuah kejiranan di Tokyo, Jimbocho, telah lebih awal menjadi sebuah pusat buku yang berkembang dengan pesat pada awal kurun ke-20.

Selepas itu, tradisi 'mengimarahkan' sebuah kampung atau bandar dengan bahan bacaan mula tersebar ke seluruh dunia. Satu demi satu kampung buku mula diasaskan dan menerima kunjungan orang ramai. Kampung buku yang paling baru diasaskan pula terletak di Obidos, Portugal iaitu pada tahun 2013. Kini, ia sering menjadi tuan rumah bagi salah satu festival buku terbesar di Eropah yang digelar "Fólio."

Kali ini, kami kongsikan 10 buah kampung buku yang mesti anda lawati, terutama sekali jika anda merupakan seorang ulat buku. Namun begitu, lokasi-lokasi berikut sudah pasti boleh memikat sesiapa sahaja dengan keindahan kawasan sekitar yang dihiasi dengan deretan bahan bacaan. Destinasi yang wajib pergi, walaupun anda tidak suka membaca:

Wigtown adalah sebuah bandar kecil di Scotland yang telah diiktiraf secara rasmi sebagai Kampung Buku Kebangsaan Scotland pada tahun 1998.

Terdapat kira-kira 10 buah kedai buku di pekan ini yang menawarkan sehingga 250,000 unit buku walaupun bilangan penduduk di sini hanyalah sekitar 1,000 orang sahaja.

Setiap bulan September, Pesta Buku Wigtown akan dianjurkan di mana pelbagai aktiviti kesusasteraan, muzik, teater dan seni persembahan akan diadakan. Antara tarikan utama pekan ini ialah The Open Book, iaitu sebuah apartment yang dibina di atas sebuah kedai buku.

Kota zaman pertengahan Bredevoort yang terletak di Aalten, Belanda ini mempunyai latar belakang sejarah kependudukan yang telah bermula sejak tahun 1188 lagi. Dengan bilangan populasi sekitar 1,500 orang, ia diangkat menjadi Kampung Buku Kebangsaan pada tahun 1993 dalam usaha menghidupkan kembali bandar yang mempunyai banyak nilai sejarah ini.

Terkini, Bredevoort menempatkan sehingga 20 buah kedai buku antik dan terpakai. Kedai-kedai ini dibuka dari hari Selasa hingga Sabtu dan juga pada waktu tengah hari setiap Ahad.

Setiap bulan, terdapat sebuah pasar buku yang menawarkan pelbagai kategori buku dalam bahasa Belanda, Perancis dan Inggeris.

Dalam senarai kampung buku yang terdapat di seluruh dunia, Óbidos merupakan kampung buku yang paling baru diiktiraf walaupun sejarahnya telah bermula sejak zaman Rom lagi. Projek menaik taraf kawasan ini menjadi "Vila Literária" dimulakan oleh pihak Majlis Perbandaran Óbidos dan juga kedai buku Ler Devagar pada tahun 2013.

Setiap Oktober, Óbidos mengalu-alukan kedatangan para bibliofil dari seluruh dunia yang ingin menyertai Pesta Kesusasteraan Folio Antarabangsa yang merupakan acara kesusasteraan terbesar di Portugal.

Redu ialah sebuah kampung kecil yang berada di Ardennes, Belgium. Dengan penduduk seramai 400 orang, ia merupakan kampung buku pertama di Eropah yang bermula sejak tahun 1984. Semasa perayaan Easter, pesta buku dipanggil "Fête du Livre" yang dianjurkan di bandar ini berjaya menarik minat lebih daripada 15,000 orang pelawat.

Sehingga kini, terdapat sebanyak 24 buah kedai buku di Redu yang menawarkan pelbagai pilihan buku antik dan terpakai serta buku komik. Tidak ketinggalan lambakan kafe, restoran dan kedai kraftangan yang dibuka di seluruh bandar. Maka, tidak hairanlah kampung ini dikunjungi sehingga lebih 200,000 ulat buku setiap tahun.

Mundal terletak di tengah-tengah Fjærland berhampiran Sogne Fiord yang terletak tidak jauh dari glasier Jostedalsbreen. Ia mula dinamakan sebagai Kampung Buku Norway sejak tahun 1995.

Bandar yang mempunyai bilangan penduduk seramai 300 orang ini sering dilaporkan sebagai "kedai buku paling cantik di Norway." Banyak kedai buku antik dan terpakai yang menghiasi bangunan-bangunan terbengkalai yang ditinggalkan seperti bilik menunggu feri, kedai runcit, bank dan juga pejabat pos.

Secara keseluruhan, kampung buku Mundal memberikan pilihan rak yang dipenuhi buku beranggaran 4km kepada para pengunjung. Kedai-kedai buku dibuka setiap hari dari jam 10 pagi hingga 6 petang dari bulan Mei sehingga September.

Saint-Pierre-de-Clages terletak di tengah-tengah Pergunungan Alps di wilayah berbahasa Perancis di Switzerland. Perkampungan dengan pemandangan memukau ini telah menjadi Kampung Buku Swiss pada tahun 1990 dan terkenal dengan anjuran pelbagai pesta buku.

Pesta buku pertama bermula pada tahun 1993 dan telah menjadi acara tahunan yang dianjurkan pada setiap minggu terakhir bulan Ogos bagi para pencinta buku. Ia sering berjaya mengumpulkan sehingga 100 peserta pameran yang terdiri daripada pelbagai kedai buku terpakai, penerbit, penulis dan ejen kesusasteraan serta menerima kunjungan sehingga 15,000 pelawat.

Walaupun pesta buku merupakan tarikan utama di Saint-Pierre-de-Clages, anda masih boleh melawati kampung buku ini pada bila-bila masa atau menyertai Hari Sabtu Sastera yang diadakan pada setiap minggu.

Terdapat sebanyak 10 buah kedai buku di dataran utama yang menawarkan kepelbagaian genre buku-buku lama dan juga buku edisi baru.

Jimbocho sebenarnya bukanlah sebuah bandar yang dipisahkan dengan persempadanan kawasan. Ia hanyalah sebuah kawasan kejiranan di Chiyoda yang terletak di tengah bandar Tokyo. Kawasan ini merupakan kedai buku terpakai dan antik yang terbesar di Jepun. Selain buku-buku Jepun, terdapat juga beberapa buah kedai yang menawarkan buku dalam bahasa Inggeris.

Kini, terdapat lebih 170 buah kedai buku, kedai buku terpakai dan rumah-rumah penerbitan yang berada di Jimbocho. Kebanyakannya boleh ditemui di sekitar persimpangan jalan Yasukuni dan Hakusan.

Sejarah Jimbocho bermula sebagai sebuah daerah penerbitan pada tahun 1913 apabila Profesor Shigeo Iwanami telah membuka sebuah syarikat penerbitan kecil yang kemudian menjadi sumber inspirasi kepada penerbit lain supaya melakukan perkara yang sama. Tidak lama selepas itu, kedai-kedai buku dan kafe mula dibuka dan berkembang. Pada tahun 1920-an, ia telah berjaya menarik kedatangan ramai pelajar dan masyarakat yang berpendidikan tinggi serta mula menjadi pusat pemikiran liberal.

Antara kedai buku yang wajib dikunjungi adalah At Wonder yang mempunyai rak-rak buku terbuka, Bunken Shoin dan Kedai Buku Yaguchi.

Hay-on-Wye adalah sebuah bandar yang terletak di sempadan antara Wales dan England. Ia merupakan kampung buku yang paling dikenali di dunia dan amat popular dengan Istana Kedai Buku yang berkonsep terbuka serta pelbagai anjuran acara kesusasteraan.

Dengan populasi sekitar 1,600 sahaja, Hay-on-Wye mempunyai banyak kedai buku. Sejak beberapa tahun kebelakangan ini, bilangan kedai buku di sini telah semakin berkurangan dan kebanyakannya telah ditukarkan menjadi kedai antik barangan am.

Bandar ini berbaloi untuk dilawati terutama sekali semasa anjuran Festival Kesusasteraan dan Kesenian Hay yang diadakan antara bulan Mei dan Jun. Ia adalah antara festival terulung yang bermula sejak tahun 1987 lagi. Ketika itu, bilangan pengunjung hanyalah sekitar 1,000 orang sahaja dan kini telah meningkat sehingga 250,000.

Bécherel merupakan sebuah bandar kecil zaman pertengahan yang menarik untuk dikunjungi sekiranya anda ke Brittany, Perancis. Bandar yang menjadi tempat tinggal bagi hanya 700 orang penduduk ini mempunyai sehingga 15 buah kedai buku. Malah, terdapat juga beberapa galeri kesenian dan kafe berkonsepkan buku.

Sejarah lokasi ini bermula sejak kurun ke-12 lagi oleh Alain de Dinan yang telah membina sebuah kubu di sini yang lama-kelamaan berubah menjadi "Cité du Livre" (city of books). Idea menjadikan bandar ini sebagai sebuah bandar buku dimulakan oleh Bernard Le Nail yang merupakan Ketua Pengarah Institut Kebudayaan Brittany.

Festival buku pertama telah diadakan pada tahun 1989 yang kemudian menjadi acara tahunan yang dijalankan setiap musim bunga sekitar perayaan Easter. Selain itu, banyak juga acara buku lain yang dianjurkan termasuklah pasar buku pada setiap hari Ahad dam festival membaca pada bulan Oktober.

Bandar kecil yang telah wujud sejak zaman pertengahan ini terletak sejauh dua jam perjalanan dari Madrid. Ia mempunyai hanya kira-kira 200 orang penduduk namun mempunyai sehingga 12 buah kedai buku terpakai dan kedai buku antik. Urueña merupakan kampung buku pertama di Sepanyol yang lebih dikenali sebagai "Villa del Libro."

Idea untuk mengubah suai Urueña menjadi sebuah kampung buku bermula pada tahun 2007 oleh Jorge Manrique, iaitu seorang profesor dari University of Valladolid. Selepas majlis perbandaran tempatan menerima dan meluluskan ideanya serta mengeluarkan dana, Villa del Libro mula menjadi destinasi pilihan ulat buku dari seluruh dunia.

Kedai-kedai buku di sini banyak menjual buku terpakai yang sukar ditemui. Misalnya di kedai buku El 7, anda boleh menemui koleksi terbesar buku-buku berkaitan sukan laga lembu.


Mengapa China Sanggup Melabur Berbilion Ringgit Terhadap Afrika?

China telah melabur berpuluh-puluh bilion terhadap benua Afrika untuk membina projek-projek infrastruktur besar-besaran.

Kebanyakan infrastruktur ini adalah sebahagian daripada inisiatif "Belt and Road" oleh China dengan anggaran RM4 trilion untuk menyambungkan benua ini ke laluan perdagangan di seluruh dunia.

Pemimpin Afrika seperti Presiden Kenya, Uhuru Kenyatta, telah membandingkan pelaburan China dengan projek terdahulu yang dibina oleh kuasa penjajah.

Tetapi adakah pelaburan China di benua ini sebenarnya satu situasi yang akan memberikan keuntungan kepada kedua-dua belah pihak, seperti yang dikatakan beberapa pemimpin Afrika dan Cina?

Atau, ia hanya satu bentuk penjajahan baru, di benua yang sudah mengalami perkara yang sama berkali-kali?berpengalaman begitu banyak?

Walaupun inisiatif oleh China ini dicadangkan pada tahun 2013, projek infrastruktur pertama China di benua Afrika dibina beberapa dekad lalu.

Landasan kereta api Tazara yang siap pada tahun 1976 dibina untuk menghubungkan lombong tembaga di Zambia Dar es Salaam, Tanzania.

Landasan ini merupakan projek infrastruktur pertama yang dibina di atas skala pan-afrika. Projek oleh China ini akan direka dengan mewujudkan laluan perdagangan baru di dalam dan di antara negara-negara Afrika.

Pada tahun 2017, firma China membuka rangkaian keretapi di Kenya, menyambungkan ibu kota Nairobi ke bandar pelabuhan Mombasa. Sudah terdapat rancangan untuk memperluaskan rangkaian ini ke Sudan Selatan, Uganda, Rwanda dan Burundi.

China melalui sektor awam dan swasta nya telah meminjam kira-kira RM541 bilion kepada negara-negara Afrika dari tahun 2006 hingga 2017.

Ramai pemerhati bimbang bahawa negara-negara Afrika tidak akan mampu membayar balik hutang-hutang ini, meletakkan mereka dalam apa yang disebut sebagai "perangkap hutang".

Kempen hutang Jubilee (Jubilee Debt Campaign UK), yang berkempen untuk membatalkan hutang negara-negara miskin ini, menganggarkan bahawa kira-kira 20% hutang oleh kerajaan-kerajaan Afrika adalah dengan China, menjadikan China sebagai negara pinjaman terbesar tunggal.

Sebagai perbandingan, 35% hutang Afrika adalah berhutang kepada institusi global multilateral seperti Bank Dunia. Gelombang awal firma China yang melabur di Afrika telah melakukan kesilapan yang menyebabkan masalah bagi negara-negara ini.

Bermula pada tahun 2005, puluhan ribu pekerja dari China dibawa ke negara Afrika Barat iaitu Ghana untuk mengambil kesempatan terhadap pemburuan emas atau "gold rush".

Ini akhirnya menimbulkan tindak balas tempatan akibat tuduhan perlombongan haram, menimbulkan ketegangan antara pelombong China dan kerajaan tempatan.

Banyak pemerhati telah berkata bahawa projek-projek seperti ini adalah contoh China mengeksploitasi Afrika untuk sumber semula jadi melalui "tingkah laku neo-penjajah".

Namun, pemerhati lain berpendapat bahawa majoriti pelaburan dari China tidak mencetuskan masalah yang dilihat berlaku di lombong emas Ghana.

Ini adalah kerana pengekstrakan sumber ini bukanlah tumpuan utama pelaburan lain. Sebenarnya, industri nombor satu bagi pelaburan China adalah industri perkhidmatan.

Menurut ahli ekonomi IMF, Wenji Chen, beliau juga menyatakan bahawa negara-negara yang menerima pelaburan yang banyak dari China adalah termasuk dengan negara yang tidak mempunyai sumber semula jadi yang banyak, seperti Ethiopia dan Kenya, selain daripada negara kaya sumber seperti Nigeria.

Akhirnya, kerajaan Afrika mungkin berasakan bahawa risiko terhimpit dengan hutang adalah lebih rendah berbanding dengan manfaat infrastruktur baru itu.

Inisiatif penyelidikan China-Afrika ini mendapati bahawa kira-kira 40% daripada pinjaman China antara tahun 2000 dan 2015, digunakan ke arah membayar projek tenaga dan 30% yang lain disalurkan ke arah memodenkan pengangkutan di benua itu.

Pinjaman-pinjaman ini ditetapkan pada kadar faedah yang agak rendah dan dengan masa yang lebih lama untuk membayarnya kembali.

Pusat Pembangunan Global yang mengira jumlah hutang kepada China hasil daripada inisiatif Belt and Road ini mendapati bahawa 8 daripada 71 negara yang terlibat dalam projek itu sangat terdedah kepada perangkap hutang.

Dari 8 negara ini, hanya satu sahaja terletak di Afrika, iaitu Djibouti, sebuah negara pelabuhan yang juga menjadi titik strategik ketenteraan untuk China.

7 negara yang lain berada di Eropah dan Asia. Namun, China menafikan terlibat dalam diplomasi perangkap hutang.

Dalam usaha mengukuhkan kerjasama ini, China juga berjanji untuk menyelaraskan matlamatnya untuk inisiatif Belt and Road dengan matlamat pembangunan Kesatuan Afrika sendiri untuk mempunyai hubungan yang lebih besar di benua itu.

Akhirnya, tekanan China di Afrika mungkin satu usaha untuk meningkatkan pengaruh negara ini berbanding meraih keuntungan kewangan.

Pelaburannya sudah pun memperkuat pakatan China dengan kerajaan Afrika untuk manfaat China.

Setiap negara Afrika melainkan Eswatini, yang dahulu dikenali sebagai Swaziland, telah memutuskan hubungan dengan Taiwan, yang mana satu prasyarat untuk hubungan diplomatik dengan tanah besar China.

Sesetengah pemerhati berfikir bahawa ketika ekonomi negara-negara Afrika, mereka sebenarnya boleh memiliki kelebihan pada saat mereka berunding tentang pembayaran balik kepada China.

Ini menjelaskan mengapa pemimpin Afrika sangat yakin dalam menggelarkan pelaburan China ini sebagai situasi "win-win". Namun, hanya masa yang akan menentukan sama ada percaturan mereka ini akan membuahkan hasil.

Jadi, adakah anda rasa bahawa pelaburan China di Afrika akan menjadi rahmat kepada benua ini , atau adakah ia satu bentuk neokolonialisme?


Al-Quran Adalah Kitab Paling Laris Di Amerika Pada Abad ke-18

Agama Islam telah wujud di Amerika Utara beratus-ratus tahun lamanya, sejak apabila hamba-hamba daripada Afrika yang beragama Islam telah dibawa ke sana. Apa yang menariknya ialah, terjemahan al-Quran bahasa Inggeris telah menjadi salah satu buku yang paling laris di kalangan penganut Kristian Protestan di England dan koloni Amerika mereka pada tahun 1700-an.

Salah satu daripada pembaca terjemahan al-Quran itu ialah Thomas Jefferson, salah seorang Bapa Pengasas yang juga merupakan Presiden Amerika Syarikat yang ketiga.

Salinan terjemahan al-Quran peribadi milik Jefferson mula menarik perhatian baru-baru ini, apabila Rashida Tlaib yang menjadi salah seorang daripada dua wanita Islam yang dipilih untuk menjadi ahli Kongres.

Rashida telah mengumumkan bahawa dia akan menggunakan terjemahan al-Quran salinan peribadi Jefferson semasa upacara mengangkat sumpah namun kemudian menggunakan salinan terjemahan miliknya sendiri.

Ini bukanlah kali pertama seorang anggota Kongres Amerika Syarikat mengangkat sumpah menggunakan al-Quran. Sebelum ini, anggota kongres Islam yang pertama iaitu Keith Ellison telah melakukannya pada tahun 2007 menggunakan terjemahan al-Quran yang berusia lebih daripada satu abad.

Seorang profesor sejarah di University of Texas di Austin dan penulis buku Thomas Jefferson Quran : Islam and the Founders iaitu Denise A. Spellberg berkata, populariti al-Quran meningkat di kalangan Protestan di England dan Amerika Utara adalah kerana rasa ingin tahu yang tinggi.

Selain itu, ramai yang menyangka bahawa al-Quran adalah buku mengenai undang-undang dan mereka ingin memahami orang Islam itu sendiri. Ini kerana mereka sering berinteraksi dengan orang Islam sejak sekian lama terutama di Empayar Uthmaniyyah dan di Afrika Utara.

Selain itu, beberapa dinasti Islam yang menguasai beberapa bahagian dunia telah lama menarik minat orang Eropah untuk mengkaji agama itu. Ketika itu Islam juga terkenal kerana kebudayaan, syair, seramik, tekstil serta seni binanya.

Jefferson membeli terjemahan al-Qurannya semasa dia merupakan seorang pelajar undang-undang pada tahun 1765, ia mungkin disebabkan minatnya dalam memahami undang-undang Empayar Uthmaniyyah.

Terjemahan al-Quran juga mungkin telah mempengaruhi Jefferson ketika dia menulis Undang-undang Kebebasan Agama Virginia yang melindungi hak penyembahan untuk orang Yahudi, Kristian, Islam, Hindu dan agama-agama denominasi yang lain.

Toleransi keagamaan yang dianuti ini mengkin kebanyakannya merupakan teori bagi Jefferson. Pada masa itu, dia dan kebanyakan warga Eropah yang lain mungkin tidak menyedari betapa besarnya Islam telah berkembang dan menjadi sebahagian daripada Afrika yang tidak dikawal oleh Empayar Uthmaniyyah.

Ini bermaksud bahawa, secara ironinya mereka tidak menyedari bahawa kebanyakan hamba-hamba yang mereka dagangkan di Amerika Utara telah memeluk agama Islam yang mereka sedang pelajari.

Terjemahan al-Quran milik Thomas Jefferson adalah keluaran tahun 1734 dan diterjemahkan oleh seorang peguam Inggeris bernama George Sale.

Ia merupakan terjemahan al-Quran secara terus yang pertama daripada Bahasa Arab kepada Bahasa Inggeris. Terjemahan al-Quran dalam Bahasa Inggeris sebelum ini adalah terjemahan daripada edisi Bahasa Perancis yang diterbitkan pada tahun 1649.

Terjemahan George Sale ini kekal sebagai terjemahan definitif al-Quran sehingga akhir tahun 1800-an. Dalam permulaan terjemahannya, George Sale menyatakan tujuannya menterjemahkan al-Quran daripada Bahasa Arab ini adalah untuk membantu penganut dan mubaligh Kristian Protestan untuk memahami al-Quran itu sendiri agar boleh digunakan sebagai perdebatan perbezaan pendapat.

George Sale menyatakan bahawa terjemahan yang dibuat itu adalah suatu keperluan untuk mendedahkan sebarang ketidakadilan dan 'penipuan' dalam terjemahan asal yang dikatakan terlalu berpihak kepada umat Islam.

Pada hakikatnya, George Sale hanya belajar Bahasa Arab ketika masa lapangnya sahaja dan tidak pernah sekalipun melawat mana-mana negara Muslim. Sale kebanyakannya hanya merujuk kepada buku-buku yang terdapat di perpustakaan miliknya sahaja termasuk terjemahan al-Quran versi Latin.

Walaupun beberapa terjemahan George Sale dilihat terkeluar daripada objektifikasi sebenar, tetapi terjemahannya dilihat adalah lebih baik dan positif berbanding terjemahan yang pernah dihasilkan sebelumnya.

George Sale melihat Nabi Muhammad SAW sebagai seorang yang mulia dan berbudi pekerti yang tinggi. Selain itu, Sale juga sangat mengagumi hukum-hakam yang terkandung di dalam agama Islam itu sendiri. Ada sesetengah pihak yang membenci Islam telah menganggap bahawa George Sale ini adalah kafir kerana melakukan terjemahan al-Quran ke dalam Bahasa Inggeris.

Walaupun terjemahan yang dihasilkan George Sale secara teorinya merupakan alat yang digunakan para mubaligh untuk berdakwah, mereka tidak melakukan sebarang aktiviti dakwah ketika zaman Jefferson.

Ini kerana mubaligh Protestan tidak memulakan perjalanan ke Afrika dan Timur Tengah dengan tujuan yang jelas untuk menarik orang Islam menyertai Kristian hinggalah pada akhir abad ke-19.

Profesor Spellberg juga menyatakan bahawa terjemahan al-Quran yang pertama dilakukan secara langsung daripada Bahasa Arab ke Bahasa Inggeris oleh George Sale telah ditaja oleh persatuan mubaligh Anglican.

Walaupun terjemahan al-Quran yang dihasilkan oleh George Sale itu mempunyai 200 muka surat pengenalan yang ditulis oleh Sale, versi itu adalah buku yang paling laris penjualannya ketika itu.

Memandangkan sejarah yang ada pada terjemahan al-Quran milik Thomas Jefferson itu, ia menjadi pilihan Rashida Tlaib dan Keith Ellison untuk menggunakannya ketika upacara angkat sumpah yang dilakukan mereka ketika dilantik menjadi Kongres.

Secara amnya, kedua-dua ahli Kongres itu menggunakan terjemahan al-Quran itu kerana kaitannya dengan Bapa Pengasas Amerika itu sendiri dan sejarahnya di negara itu berbanding kepercayaan mereka sebagai seorang Muslim terhadap kitab suci umat Islam itu.


Lelaki Lemah Syahwat Menjadi Punca Haiwan Eksotik Pupus di China

Anda mungkin pernah mendengar tentang penjualan 'minyak ular' yang dikatakan mampu untuk memulihkan masalah batin yang dialami oleh kaum lelaki. Namun, tidak ramai yang sedar bahawa 'minyak ular' ini adalah salah satu daripada ubat tradisional Cina atau TCM (Traditional Chinese Medicine).

Kebanyakan negara telah menggantikan ubat-ubatan tradisional 'ajaib' mereka ketika mikroskop membantu para saintis dalam mengamati kesan mikrobiologi ubat-ubatan dalam rawatan penyakit. Namun, ia berbeza bagi negara China.

Sehingga hari ini, beratus-ratus tan kala jengking, lipan dan zakar harimau masih lagi digunakan sebagai ubat-ubatan di China. Menurut Economic Times, China juga berharap agar ubat-ubatan mereka ini mendapat sambutan di luar negara.

Dengan sejarah selama 2,400 tahun, ubat tradisional Cina atau TCM ini telah menjadi sebati dengan budaya negara itu dan sering dilihat 'lebih murah' berbanding ubat-ubatan barat atau moden.

Para pengeluar ubat-ubatan di China menghadapi kesukaran untuk meyakinkan negara-negara luar bahawa produk mereka adalah bernilai dan berbaloi dibeli. Ini kerana, banyak saintis dari barat menilai ubat-ubatan mereka melalui bukti. Menggunakan produk tradisional tanpa bukti kukuh bermakna mereka membahayakan pesakit dan bertentangan dengan etika perubatan itu sendiri.

Walaupun ada beberapa TCM yang terbukti mempunyai manfaat seperti ginseng, namun banyak lagi ramuan lain yang dilihat tidak dibuktikan keberkesanannya. Zakar harimau dan tanduk badak dipercayai di China dapat membantu masalah disfungsi eraksi pada lelaki walaupun hakikatnya ia tidak mempunyai bukti dalam kajian perubatan.

Perkara sebegini berlaku mungkin kerana batasan dan sekatan intelektual yang dikenakan kepada penduduk China oleh kerajaan mereka seperti The Great Firewall of China, sekatan internet mereka. Kerajaan mereka menggalakkan penggunaan internet setempat dan menyekat penggunaan enjin carian luar seperti Google, Facebook, Twitter dan lain-lain lagi.

Hal ini menyukarkan ubat dari luar untuk menembusi pasaran di China. Malah sekatan ini juga menyukarkan rakyat negara itu sendiri untuk mengetahui tentang ubat-ubatan moden mahupun keberkesanan TCM mereka.

Oleh kerana sekatan itu jugalah, rakyat China cenderung untuk percaya kepada dakwaan tidak berasas mengenai keberkesanan sesetengah produk haiwan eksotik. Persatuan perlindungan haiwan memberitahu, pemintaan terhadap produk seperti tanduk badak dan kulit tenggiling semakin meningkat.

Hal ini telah membawa kepada masalah kepupusan haiwan eksotik ini. Walaupun pihak berkuasa China telah melarang perdagangan domestik tanduk badak pada tahun 1993, namun mereka masih membenarkan tanduk badak ini diimport dan kini kerajaan China sendiri telah membiak haiwan itu untuk tanduknya.

Namun, baru-baru ini China telah mengangkat sebahagian daripada larangan untuk memperdagangkan tulang harimau dan tanduk badak walaupun diberi amaran oleh Jabatan Pemuliharaan. Haiwan seperti tenggiling pula dikhuatiri akan mengalami penurunan jumlah yang teruk akibat daripada pemburuan haram haiwan itu yang mencecah sehingga setengah juta ekor dalam masa kurang daripada 10 tahun.

Pengurus program hidupan liar di Humane Society International iaitu Iris Ho memberitahu Washington Post, TCM sepatutnya menjadi sumber penyembuh yang baik dan berkesan. Namun, ini tidak bermakna perubatan tradisional Cina ini perlu mengorbankan begitu banyak haiwan sehingga menyebabkan kepupusan spesies.

Baru-baru ini, beberapa keping gambar telah tersebar di internet menunjukkan seekor harimau telah ditangkap oleh penduduk kampung kerana menyangka haiwan itu adalah makhluk jelmaan.

Menurut satu artikel di The Jakarta Post, seorang pegawai di Batang Natal telah memberitahu penduduk kampung itu bahawa mereka telah menangkap seekor haiwan yang dilindungi namun penduduk kampung enggan mempercayainya. Penduduk kampung telah berulang kali menikam perut haiwan itu sehingga mereka yakin bahawa ia adalah haiwan yang sebenar.

Mereka kemudian telah menangkap gambar untuk dimuatkan ke internet sebelum memotong beberapa bahagian haiwan itu untuk dijual di pasaran gelap. Ia merupakan satu bentuk kekejaman yang sering dilakukan ke atas haiwan eksotik ini.

Agensi Penyelidikan Alam Sekitar melaporkan pada tahun 2009, pemburuan haram harimau terus berlanjutan dan harga beberapa bahagian haiwan itu semakin meningkat daripada sebelumnya. Penyelidik mendapati bahawa harga untuk bahagian harimau telah meningkat sebanyak dua kali ganda di China sejak 2005.

Walaupun perubatan barat telah banyak mendedahkan dakwaan bahawa beberapa bahagian harimau itu tidak mempunyai faedah penyembuhan seperti yang dipercayai, namun beberapa negara seperti Hong Kong, China, Taiwan, Korea Selatan, Vietnam, Eropah dan Amerika Utara masih giat menjualnya.

Kedai-kedai TCM di negara terbabit menjual pelbagai produk daripada harimau yang dipercayai mempunyai kuasa penyembuh seperti wain harimau, serbuk, minyak serta pil harimau. Kini, China bercadang mahu menggandakan jumlah eskport barangan harimau di seluruh dunia.

Pelbagai cara yang digunakan oleh China untuk meningkatkan jualan ubat tradisional mereka. Propaganda bahawa zakar harimau dan tanduk badak boleh membantu lelaki pertengahan umur yang mempunyai masalah batin juga giat dijalankan.

Kini, Viagra yang merupakan ubat yang telah terbukti dan diuji sepenuhnya berfungsi untuk masalah batin lelaki menjadi satu ancaman yang besar terhadap perubatan tradisional China.

Sekiranya penjualan Viagra mampu menembusi The Great Firewall of China, mungkin pasaran gelap bagi zakar harimau, tanduk badak dan kulit tenggiling dapat dibendung dan dikurangkan.


6 Kesilapan Biasa Dilakukan Ibu Bapa Yang Buatkan Mereka Menyesal

Setiap ibu bapa mahukan anak-anak mereka mendapatkan kehidupan yang terbaik. Kebanyakan ibu bapa bekerja untuk mampu membeli mainan baru untuk anak-anak, dan yang lain pula terlalu tegas kerana mahu anak-anak menjadi disiplin.

Setiap keluarga mempunyai cara tersendiri untuk membesarkan anak-anak, tetapi ada satu perkara yang menjadi persamaan, iaitu apabila para ibu bapa mengenang kembali ke masa lalu, mereka mahu memperbaiki kesilapan yang telah dilakukan.

iluminasi.com kongsikan 6 kesilapan dan kesalahan yang dilakukan oleh ibu bapa yang membuatkan mereka berasa menyesal di kemudian hari.

Seorang kanak-kanak kecil yang membesar dengan pantas memerlukan hubungan yang berterusan dengan orang dewasa. Namun, secara tak sedar, ibu bapa juga memerlukan komunikasi ini.

Ya, mungkin anda tak punya banyak masa lapang dan tak mengapa jika seorang ibu melakukan perkara lain ketika anak-anak sedang bermain.

Tetapi, jika perkara ini menjadi kebiasaan dan tabiat, sampai satu masa, anda akan menyedari bahawa anak kecil anda sudah membesar dan mempunyai hidup sendiri.

Adalah mustahil untuk mengulangi masa yang anda hilang, jadi cuba untuk rapat dengan anak anda bukan sahaja secara fizikal, tetapi secara fizikal dan nikmati masa bersama-sama.

Para saintis telah membuktikan tentang betapa pentingnya pelukan untuk kesihatan, baik untuk kesihatan mahupun untuk kesihatan fizikal.

Terdapat banyak kelebihan yang jelas melalui pelukan, tetapi ibu bapa kini kadang-kala tidak melakukan perkara ini dengan alasan yang berbeza dan kebanyakannya adalah dianggap sebagai ketinggalan zaman.

Lama kelamaan, anak-anak anda akan membesar dan mungkin tidak lagi akan membiarkan anda memeluk mereka. Oleh itu, nikmati detik-detik semasa anda masih boleh memeluk mereka terutamanya ketika kecil.

Sudah tentu, tidak ada keburukan yang akan berlaku jika anda tidak mengambil gambar. Ia tidak akan memberi kesan kepada keadaan mental kanak-kanak, kualiti moral atau kesihatan fizikal mereka.

Tetapi kemungkinan besar pada masa akan datang, anda akan mengingati beberapa momen yang paling berharga dalam hidup anda dan berkongsi emosi ini dengan anak-anak dewasa anda.

Ramai ibu bapa benar-benar menyesal tidak mengambil lebih banyak gambar yang mana mereka sepatutnya lakukan.

Memarahai anak-anak disebabkan perkara buruk yang dilakukan mereka dan mencari kesalahan mereka adalah dua perkara yang sangat berbeza.

Terdapat mitos yang popular bahawa semakin tinggi jangkaan anda terhadap anak-anak, mereka akan menjadi semakin berjaya.

Namun pada hakikatnya, anda sebenarnya boleh menghasilkan kesan yang bertentangan, seperti masalah tingkah laku dan juga masalah pembangunan anak-anak.

Hukuman yang diberikan disebabkan anak-anak mendapat markah yang teruk juga membahayakan kerana ia hanya akan mengurangkan kejayaan mereka di sekolah.

Hukum dan beri ganjaran kepada anak-anak anda hanya untuk perkara-perkara yang sangat penting.

"Kamu terlalu muda untuk membuat keputusan," atau "Orang dewasa lebih tahu apa yang lebih baik,". Ini adalah antara ayat-ayat yang biasanya disebutkan oleh ibu bapa kepada anak-anak, jika mereka tidak bersetuju dengan pendapat anak-anak.

Menyinggung anak-anak anda bukanlah perkara yang paling buruk yang berlaku dalam hal ini. Kanak-kanak yang pendapatnya sering diabaikan mungkin membesar menjadi seorang yang sering berasa tidak selamat.

Apa yang berlaku adalah anda tidak mendengar pendapat mereka membuatkan mereka berasa tidak yakin dengan sendiri.

Ini akan menjejaskan pertumbuhan anak-anak menjadi seorang yang sukar untuk menentukan keputusan sendiri kerana anda yang sentiasa membuatkan keputusan untuk mereka.

Biarkan anak anda memilih dan menyatakan pendapat mereka sendiri, selagi ia tidak menyalahi apa-apa. Adalah lebih baik untuk membincangkan hasrat mereka dan menjelaskan perkara kepada mereka, daripada mengabaikan dan membatasinya.

Ada orang yang suka memberi nasihat, walaupun ia tidak sesuai dan ibu-ibu muda sering mendengar nasihat ini.

Apabila anda berjumpa dengan "pakar-pakar" ini, anda akan mendengar banyak maklumat tentang cara berpakaian, memberi makan dan mendidik anak anda dengan lebih baik.

Tetapi sebenarnya, anda adalah ibu bapa kepada anak-anak anda dan anda lebih baik tahu daripada orang lain apa yang baik untuk anak anda dan apa yang tidak.

Sudah tentu, anda boleh mendengar nasihat ini, tetapi tidak bermakna anda perlu mengikutinya.

Selain itu, anda tidak boleh membiarkan orang asing memahari anak anda kerana nakal. Anda harus sentiasa menyebelahi anak anda dan membuat mereka berasa seperti anda menyokong mereka tidak kira apa pun.

Apabila mereka memerlukan sokongan, mereka harus sentiasa boleh bergantung kepada anda.


11 Senjata Samurai yang Tidak Diketahui Umum

Pedang Katana sangat sinonim dengan Samurai dan dianggap sebagai jiwa kepada Samurai itu sendiri. Sememangnya seorang Samurai itu dan pedangnya tidak dapat dipisahkan. Namun, tahukah anda Samurai juga diketahui menggunakan pelbagai senjata lain selain pedang mereka?

Samurai dilatih untuk sentiasa peka dengan persekitaran mereka serta perubahan yang berlaku setiap hari. Mereka percaya bahawa seorang Samurai itu perlu bersedia untuk mempertahankan dirinya ketika berhadapan dengan bahaya yang tidak diduga. Oleh itu mereka perlu bersiap sedia setiap masa.

Terdapat beberapa kes apabila pedang bukanlah senjata yang ideal untuk Samurai. Samurai dan Chonin semasa feudal Jepun bergantung pada senjata alternatif dan senjata yang diimprovisasi untuk mempertahankan diri mereka dalam keadaan mengejut.

Samurai diketahui menggunakan objek biasa secara kreatif dan kebanyakan barang-barang ini merupakan peralatan yang digunakan secara harian. Objek-objek ini dipanggil sebagai mijikimono. Berikut adalah beberapa senjata Samurai yang tidak diketahui ramai.

Kabutowari adalah senjata padat yang sering dikenali dengan nama pemecah tengkorak. Senjata ini biasanya direka untuk memecahkan topi perlindungan atau topeng lawan. Senjata ini kelihatan seperti senjata jitte dalam beberapa aspek. Samurai biasanya membawa senjata ini sebagai senjata sampingan.

Kanabo merujuk kepada batang logam atau kayu. Ia adalah senjata seperti kayu belantan yang mempunyai paku atau kancing di bahagian hujungnya. Kanabo sering digunakan oleh Samurai untuk menghancurkan perisai atau memukul kuda perang musuh.

Memandangkan senjata ini merupakan senjata berat, ia memerlukan penguasaan keseimbangan dan kekuatan yang baik untuk mengendalikan serta menggunakannya.

Kanzashi merujuk kepada hiasan rambut tradisional Jepun. Biasanya, wanita yang berasal daripada keluarga Samurai akan dilatih untuk mempertahankan diri mereka menggunakan senjata tersembunyi ini.

Kanzashi biasanya berukuran beberapa inci panjang. Selain daripada mengukuhkan ikatan rambut, pin besi alat ini juga boleh digunakan untuk mencucuk leher atau dada pihak musuh sekiranya dalam keadaan terdesak.

Semasa era Edo, Kiseru atau paip tembakau adalah alat yang biasa dibawa oleh ahli-ahli kelas Samurai dan Chonin. Kiseru biasanya dibawa dalam sarung yang dipanggil Kiseruzutsu yang diperbuat daripada kayu, kulit, jerami tenunan, tanduk haiwan atau buluh.

Kiseru yang diperbuat daripada logam berharga dan dihiasi ukiran rumit dianggap sebagai simbol status semasa era feudal Jepun. Kiseru dengan batang keras dan besi pada hujungnya sering digunakan sebagai senjata menikam atau menusuk musuh untuk tujuan mempertahankan diri ketika kecemasan.

Senjata Samurai seperti Tanto atau Wakizashi Saya biasanya mempunyai slot kedua untuk Kogai. Kogai ialah penyucuk kecil yang mempunyai mata yang tumpul. Sesetengah orang percaya bahawa Kogai telah digunakan untuk mencucuk telinga lawan yang telah dipancung kepalanya, supaya orang lain tahu siapakah yang memenangi pertempuran itu.

Kogatana merujuk kepada pisau kecil serbaguna yang biasanya dibawa di dalam slot kecil berhampiran bahagian atas Tanto atau Wakizashi Saya. Salah satu sisinya digilap rata makakala sisi lain pula ditajamkan. Ia juga mempunyai penyepit kecil yang sesuai diletakkan dalam kozuka atau pemegangnya.

Samurai menggunakan Kogatana sebegai pisau kecil atau untuk tujuan umum. Selain itu, senjata ini juga digunakan sebagai alternatif lain kepada shuriken atau pisau baling bertujuan mengalihkan perhatian musuh ketika pertarungan.

Kusari-fundo merujuk kepada rantai logam pendek dengan pemberat keluli yang diletakkan pada kedua-dua hujungnya. Senjata ini biasanya berukuran dua atau tiga kaki panjang.

Ramai yang percaya senjata pelbagai guna guna ini direka untuk mengatasi teknik pedang panjang tanpa memerlukan penggunaan pedang lain. Kusari-fundo ini juga mudah dibina dan mudah disembunyikan.

Jitte adalah senjata yang merujuk kepada batang keluli yang dilengkapi dengan pemegang. Ia biasanya mempunyai satu atau dua cangkuk di atas pemegangnya.

Samurai biasanya menggunakan Jitte untuk menangkap pedang yang digunakan oleh pihak lawan. Dengan cara itu, senjata pihak lawan dapat dilucutkan dengan mudah sekiranya mereka dikehendaki untuk ditangkap hidup-hidup.

Shakuhachi merujuk kepada seruling buluh Jepun. Muzik yang dimainkan menggunakan instrumen Shakuhachi ini sering dikaitkan dengan meditasi dan Zen Biddhisme. Namun, Shakuhachi yang panjang dan keras juga sering digunakan sebagai cota apabila diperlukan.

Senjata ini mirip dengan kapak yang digunakan oleh ahli bomba. Bilahnya mempunyai bentuk yang seakan-akan paruh burung. Tobiguchi sering digunakan untuk mencangkuk ketika memanjat bumbung yang licin.

Selain itu, versi senjata ini yang lebih panjang sering digunakan untuk merobohkan sekatan atau kayu penyokong sesebuah bangunan.

Semasa zaman feudal Jepun, Yatate adalah set alat tulis mudah alih yang sering dibawa oleh Samurai di dalam beg anak panah mereka. Samurai menggunakan Yatate untuk menulis laporat dan surat semasa berada di medan perang. Selain itu, alat ini juga pernah digunakan sebagai senjata ketika berada dalam keadaan terdesak.


7 Pembelian Dan Harta Paling Mahal Milik David Beckham

David dan Victoria Beckham mungkin tidak dahagakan publisiti seperti keluarga Kardashian, tetapi mereka tidak keberatan dalam membiarkan orang ramai tahu apa yang mereka lakukan dengan kekayaan mereka yang tidak terhingga.

Tak ada apa yang salah tentang membelanjakan wang yang anda perolehi dengan kerja keras terhadap apa saja yang anda ingini. Namun apabila anda membelanjakan sejumlah wang yang besar, sudah tentu anda akan menjadi tumpuan.

Menurut sumber, bekas kapten pasukan Manchester United dan England ini memiliki kekayaan mencecah RM1.4 bilion. Dan dengan wang sebanyak ini, anda pasti boleh membayangkan bagaimana perbelanjaan beliau.

iluminasi.com kongsikan 7 harta paling mahal dan mewah yang dimiliki  oleh David Beckham.

Selepas David Beckham bersara dari dunia bola sepak, beliau memanfaatkan namanya dan terus berusaha menjana pendapatan melalui penajaan yang mana menjadi pilihan ramai atlet untuk mengekalkan pendapatan yang tinggi.

Atas sebab ini, Brylcreem memerlukan Beckham untuk memotong rambutnya, agar dapat mempromosikan krim rambut sebagai produk untuk lelaki moden yang anggun, sporty, dan pintar, dengan berkesan.

Untuk mencapai apa sahaja yang mereka kehendaki, Beckham membelanjakan RM24,5000 untuk satu potongan rambut.

Jumlah ini tersangat tinggi sehinggakan membolehkan anda membeli sebuah kereta terpakai dan masih memiliki wang baki untuk mengisi minyak selama beberapa bulan.

Walaupun bayaran daripada Brylcreem membuatkan harga potongan rambut ini kelihatan seperti kecil, namun ia tetap tersangat mahal bagi satu sesi potongan rambut.

Dengan semua peranti yang wujud pada hari ini membolehkan anda mengetahui waktu, anda mungkin tidak tergoda untuk menghabiskan wang yang banyak untuk membeli jam tangan.

Walau bagaimanapun, orang seperti David Beckham adalah istimewa kerana perbelanjaan beliau tidak dapat diramal seperti kebanyakan daripada kita.

Beckham sangat menggemari jam tangan berjenama yang mahal dan telah menjadi pengumpul selama bertahun-tahun, namun seutas jam tangan yang menarik perhatian semua orang adalah Patek Philippe Celestial dengan badannya yang diperbuat daripada platinum dan paparan yang megah.

Jam tangan ini, bergantung kepada peruncit, menelan kos sekitar RM1.02 juta, harga yang tak masuk akal untuk hanya memberitahu waktu kepada anda.

Penghasilan jam ini mengambil masa beberapa bulan, membuatkannya menjadi antara salah satu jam paling jarang dan mahal yang pernah dihasilkan.

Salah satu Dubai menjadi begitu hebat adalah betapa menariknya bandar ini kepada pelancong dan pelabur asing.

David dan Victoria adalah jenis orang yang tertarik dengan Dubai disebabkan mereka mempunyai kuasa untuk membeli apa sahaja yang mereka mahu.

Pada tahun 2009, mereka membeli apartment mewah di Burj Khalifa, bangunan tertinggi di dunia dengan harga RM28.6 juta.

Apartment ini mempunyai tujuh bilik tidur, dua bilik mandi besar, sebuah dapur yang mewah dan mempunyai akses ke gim serta dek tontonan.

Mereka juga memiliki sebuah vila mewah di Palm Jumeirah Island yang berbentuk pohon, sebuah pulau buatan manusia di pantai Dubai, yang dibeli dengan harga RM6.5 juta.

Adalah menjadi perkara biasa bagi bintang bola sepak terhebat di dunia memiliki koleksi kereta mewah kegemaran mereka. Dan David Beckham tidak terkecuali.

Dengan kekayaannya yang melimpah ruah, garaj kereta Beckham dipenuhi kereta-kereta seperti Rolls-Royce Phantom, Bentley Continental SuperSport, Bentley Mulsanne, Rolls-Royce Ghost, Audi R8,Range Rover Evoque, Hummer H2 dan banyak lagi.

David Beckham mungkin telah bersara beberapa tahun lalu, tetapi tiada siapa yang boleh sangkal bahawa beliau adalah salah seorang pemain bola sepak terbaik England sepanjang zaman, apatah lagi untuk kelab yang diwakilinya.

Walaupun beliau bermain untuk 6 pasukan yang berbeza sepanjang kerjaya seniornya, Beckham memperolehi kejayaannya yang besar melalui Manchester United dan digambarkan sebagai bintang bola sepak hebat ketika beliau sedang bersiap sedia bagi bermain untuk L.A. Galaxy.

Sebaik sahaja David Beckham berpindah ke Amerika Syarikat, beliau dan isteri membeli rumah dengan harga RM135 juta di Beverly Hills.

Pasangan ini tinggal di Los Angeles selama bertahun-tahun dengan anak-anak mereka. Pada satu ketika pada tahun 2016, mereka mencari pembeli rumah ini.

David dan Victoria Beckham mahu menjualnya kerana mereka menganggap rumah mewah 13,000 kaki persegi dengan kolam renang dan pemandangan yang menakjubkan ini terlalu kecil disebabkan tidak ada ruang untuk bermain bola sepak di sana.

Ramai orang kaya sangat menghargai seni, dan oleh kerana David Beckham termasuk dalam kategori ini, beliau jelas sekali sangat menggemari koleksi seni.

Selama bertahun-tahun, David dan Victoria mereka telah mengumpul karya seni, yang kini bernilai lebih daripada RM177 juta.

Pasangan ini boleh digelarkan sebagai penggerak dunia seni London kerana mereka penyokong besar seni British yang proaktif. Mereka telah membeli seni dari nama-nama yang sangat terkenal dalam dunia seni, serta pendatang baru yang relatif.

Dengan ini, David dan Victoria mempunyai koleksi yang digelarkan sebagai "tidak ternilai". Antara koleksi yang dimiliki oleh pasangan ini adalah karya seni Damien Hirst, Sam Taylor Wood, Banksy, Dinos Chapman, dan Tracey Emin.

Kebanyakan daripada karya seni ini dibeli daripada galeri The White Cube di London.

Apabila David dan Victoria Beckham sedang mencari rumah yang akan memenuhi keperluan mereka, pasangan ini membeli sebuah rumah di London, yang boleh dirujuk sebagai Istana Beckingham.

Segala-galanya mengenai rumah ini adalah luar biasa dan  menelan kos sebanyak RM180 juta.

Beberapa perkara yang menakjubkan yang boleh ditemui di rumah ini termasuklah dapur moden yang indah, beberapa bilik mandi, sofa mewah, karya seni yang sangat mahal dan pelbagai kemudahan lain.

Rumah ini adalah salah satu barangan yang paling mahal yang pernah dibeli oleh pasangan ini.


Kenali Skim Ponzi dan Kisah Pengasas Skim Pelaburan Haram Ini - Charles Ponzi

Saban tahun, tidak kira di Malaysia mahupun luar negara kita pasti akan membaca laporan-laporan di dada akhbar mengenai mangsa-mangsa penipuan daripada pelbagai pelaburan yang menjanjikan pulangan yang tersangat lumayan. Orang putih kata pelaburan "too good too be true".

Walaupun penipuan dalam pelaburan seringkali didedahkan dia media massa, setiap tahun pasti sahaja akan ada ramai orang yang akan menjadi mangsa. Malah, apabila sesuatu pelaburan haram itu didedahkan, akan muncul pula skim pelaburan baru yang menggunakan modus operandi yang sama.

Kebanyakan mangsa skim pelaburan haram ini biasanya adalah mereka yang naif dan langsung tidak tahu mengenai kegiatan licik ini. Ada juga yang tahu, tetapi mereka akhirnya rambang mata apabila dijanjikan bulan dan bintang daripada pelaburan yang mereka lakukan.

Pelaburan seperti ini juga dikenali sebagai Skim Ponzi, sempena nama Charles Ponzi iaitu individu terawal yang ditangkap melalui kegiatan penipuan sebegini. Dalam Skim Ponzi ini, para pelabur biasanya akan dijanjikan pelaburan berlipat kali ganda dalam jangka mangsa panjang.

Pada peringkat awal, pelabur-pelabur terawal ini akan dibayar bahagian keuntungan seperti yang dijanjikan. Setiap pelabur baru yang dibawa masuk pula akan dibayar komisyen tambahan. Hal ini akan menyebabkan setiap individu yang menyertai pelaburan sebegini akan bergiat aktif untuk mencari pula pelabur baru.

Realitinya, keuntungan dan komisyen yang dibayar bukanlah diperolehi daripada keuntungan yang diperolehi daripada pelaburan daripada syarikat penipu ini. Sebaliknya, wang yang dibayar ini diperoleh daripada wang pelaburan yang dibayar oleh para pelabur baru.

Walau bagaimanapun, mana-mana skim penipuan seperti ini biasanya tidak akan dapat bertahan lama apabila syarikat tidak lagi mampu membayar keuntungan yang dijanjikan kepada para pelabur. Syarikat seperti ini bergantung sepenuhnya kepada kemasukan pelabur baru. Maka, jika tiada pelabur baru maka tiada bayaran "keuntungan" kepada pelabur lama.

Sila baca artikel kami mengenai Bernie Madoff iaitu individu yang telah melakukan penipuan Skim Ponzi terbesar di dunia. Daripada 24,000 orang pelabur, dia dikatakan telah menyebabkan kerugian sebanyak $65 bilion.

Secara umumnya, untuk mengenalpasti skim pelaburan seperti ini tidaklah terlalu sukar. Sekiranya anda ditawarkan skim pelaburan dan mempunyai salah satu daripada ciri-ciri berikut, maka sila berwaspada.

1. Syarikat pelaburan akan menjanjikan kadar keuntungan yang tetap pada setiap bulan. Dalam mana-mana pelaburan sekalipun, adalah tidak logik untuk menawarkan keuntungan pada kadar yang tetap kepada para pelabur. Ini adalah kerana setiap pelaburan disertai dengan risiko dimana syarikat juga berkemungkinan akan mengalami kerugian.

2. Skim pelaburan seperti ini menggesa anda mencari pelabur baru. Kebiasaannya syarikat penipuan ini akan mengatakan anda tidak perlu menjual sebarang produk. Sebaliknya, mereka akan mengajar anda untuk mencari pelabur baru. Realitinya, wang pelaburan daripada pelabur baru inilah yang digunakan untuk membayar wang kepada anda yang kononnya dicanang sebagai keuntungan yang diperoleh daripada pelaburan syarikat.

3. Dicanang sebagai skim pelaburan yang tiada risiko. Langsung tidak masuk akal. Mana mungkin wujud pelaburan yang tiada risiko. Ini hanya ayat bagi meyakinkan anda bahawa anda langsung tidak akan rugi apabila membuat pelaburan. Jangan tertipu.

Untuk keselamatan wang anda juga, bolehlah menyemak sama ada skim pelaburan tersebut telah didaftarkan dengan Bank Negara atau tidak. Sekiranya tidak didaftarkan, elakkan melabur dalam skim tersebut agar tidak menyesal di kemudian hari.

Skim penipuan pelaburan ini juga dikenali dengan nama lain iaitu Skim Ponzi. Ianya adalah sempena nama seorang individu yang bernama Charles Ponzi. Charles Ponzi lahir pada tahun 1882 di Parma, Itali. Dia berhijrah ke Boston, Amerika Syarikat pada tahun 1903 dengan menaiki sebuah kapal.

Pada tahun 1907, dia berpindah pula ke Montreal, Kanada dan mula bekerja sebagai kerani di Bank Zarossi. Bank ini ditubuhkan untuk memberi bantuan kewangan kepada para imigran dari Itali yang berhijrah ke situ. Tidak lama kemudian, bank ini terpaksa ditutup akibat pelbagai masalah dan penipuan kewangan.

Charles Ponzi juga telah dikenakan hukuman penjara di Quebec selama 3 tahun atas jenayah pemalsuan cek sewaktu bekerja di bank tersebut. Setelah menamatkan hukuman, Charles Ponzi dihumban sekali lagi ke penjara selama 2 tahun kerana kesalahan menyeludup masuk imigran Itali daripada Kanada ke Amerika Syarikat.

Charles Ponzi kembali ke Boston dan berkahwin dengan Rose Gnecco pada tahun 1918. Dia melakukan pelbagai pekerjaan kecil-kecilan bagi menampung hidupnya dan isteri. Pada ketika inilah dia mendapat idea untuk mewujudkan satu jenis skim penipuan sehingga namanya diabdikan untuk skim penipuan ini.

Charles Ponzi menerima satu surat daripada sebuah syarikat di Sepanyol. Dalam surat tersebut, terdapat satu kupon (International Reply Coupon - IRC) yang boleh ditukar kepada beberapa setem khidmat pos laju ke negara lain. Dia mendapat idea untuk membuat keuntungan dengan membeli IRC daripada sesuatu negara dan menukarnya dengan IRC yang lebih mahal di negara lain.

Modus operandinya mudah. Dia akan menghantar duit kepada agennya yang berada di beberapa buah negara untuk membeli IRC bagi pihaknya. IRC itu kemudiannya akan dihantar kepadanya di Amerika Syarikat. Kemudian, dia akan menjual pula IRC tersebut pada harga yang lebih tinggi. Dengan cara ini, dia mampu memperoleh sehingga 400% keuntungan.

Kerana kekurangan modal dan tamak mahukan keuntungan yang lebih banyak, dia mula mencari pelabur untuk tujuan ini. Setiap pelabur dijanjikan kadar keuntungan 50% dalam tempoh 45 hari atau 100% dalam tempoh 90 hari. Namun, dia sebenarnya tidak lagi menjalankan perniagaan jual beli IRC sebaliknya terus menggunakan duit pelaburan tersebut untuk dirinya sendiri.

Dengan pelaburan yang banyak daripada para pelabur, dia mula gelap mata. Dia tidak lagi melakukan pelaburan sebaliknya hanya membayar keuntungan yang dijanjikan kepada pelabur lama menggunakan duit pelaburan daripada pelabur baru, Dalam erti kata mudah, dia hanya "rolling" duit daripada pelabur baru ke palabur lama.

Dengan modal besar yang diperolehi daripada wang para pelabur, dia dikatakan berjaya menjana pendapatan sehingga $250,000 setiap hari! Satu jumlah yang sangat besar pada ketika itu. Selagi mana ada pelabur baru, maka makin banyaklah wang diperolehnya.

Namun, langit tak selalunya cerah. Orang ramai mula syak wasangka dengan skim pelaburannya yang menjadikan Charles Ponzi seorang yang kaya raya dalam sekelip mata. Menjelang Ogos 1920, akhbar The Boston Post mula melakukan penyiasatan terhadap kekayaannya yang tidak masuk akal.

Kes penyiasatan ini menyebabkan ramai pelaburnya mula risau akan pelaburan mereka dan beramai-ramai ingin mengeluarkan kembali wang pelaburan mereka. Dia akhirnya diberkas pada 12 Ogos 1920 dan telah dikenakan tuduhan terhadap 86 kes penipuan kewangan.

Dia akhirnya mengaku bersalah dan dikenakan hukuman penjara selam 14 tahun. Isterinya meminta cerai daripada pada 1937 dan Charles Ponzi mati dalam kemiskinan di Rio de Janeiro, Brazil pada 18 January 1949. Sepanjang kegiatan penipuan Skim Ponzi yang dilakukannya, dia dikatakan mempunyai wang berjumlah $7 juta.


Istana Potala - Istana yang Paling Tinggi di Dunia

Istana Potala adalah sebuah istana purba yang terletak di Lhasa, ibu kota Tibet. Suatu masa dahulu istana ini pernah menjadi Istana Musim Sejuk buat Dalai Lama, serta pihak kerajaan Tibet.

Di samping itu, Istana Potala ini juga dianggap sebagai simbol kepada Buddhisme Tibet seiring dengan sistem pemerintahan teokratik tradisionalnya. Apa yang lebih menarik mengenai Istana Potala ini ialah, ia merupakan istana paling tinggi dibina di dunia.

Istana Potala terletak di atas puncak Bukit Marpo Ri (yang bermaksud Gunung Merah). Ia menghadap Lembah Lhasa dari ketinggian 130 meter. Menurut legenda, terdapat sebuah gua suci di dalam bukit ini yang pernah menjadi tempat kediaman Avalokiteśvara yang juga dikenali sebagai 'Chenrezi' di Tibet.

Cherenzi adalah seorang bodhisattva yang merupakan kewujudan semula semua Buddha. Selain itu, Maharaja Songsten Gampo juga dipercayai pernah menggunakan gua ini sebagai tempat pertapaannya.

Semasa pemerintahan maharaja ini sekitar 637 Masihi, Istana Potala merupakan istana yang pertama dibina di atas Bukit Marpo Ri. Salah satu sumber menyatakan bahawa maharaja itu membina Istana Potala supaya dia dapat menyambut pengantin perempuannya iaitu Puteri Wencheng dari China.

Walau bagaimanapun, struktur Istana Potala yang ada kini hanya dibina semasa pemerintahan Dalai Lama yang kelima iaitu Ngawang Lobsang Gyatso pada kurun ke-17. Pembinaan struktur baru istana itu bermula pada tahun 1645. Tiga tahun kemudian, Istana Putih yang digunakan oleh Dalai Lama sebagai tempat istirehat musim sejuk itu siap dibina.

Untuk keseluruhan struktur itu pula, ia mengambil masa selama beberapa dekad untuk disiapkan. Sebagai contoh, Istana Merah yang didedikasikan sebagai tempat untuk pengajian Buddhisme dan tempat berdoa hanya siap dibina pada tahun 1694.

Dalai Lama yang kelima itu tidak hidup cukup lama untuk melihat sendiri penyempurnaan pembinaan istana ini kerana ia mati pada tahun 1682. Berikutan kematian Dalai Lama yang kelima itu, para sami yang lain berasa bimbang sekiranya projek pembinaan Istana Potala itu akan tergendala.

Mereka memutuskan untuk merahsiakan kematian Dalai Lama Ngawang Lobsang Gyatso selama hampir 10 tahun sehinggalah Istana Merah selesai dibina. Ketika itu, salah seorang sami di situ yang kelihatan seiras Dalai Lama kelima itu telah ditugaskan untuk berlakon sebagai Dalai Lama yang palsu.

Pada tahun 1959, satu gerakan yang digelar sebagai Pemberontakan Tibet telah berlaku terhadap kerajaan negara China. Apabila pemberontakan itu gagal, Dalai Lama ke-14 iaitu Tenzin Gyatso telah melarikan diri ke India.

Sejak daripada itu, Istana Potala tidak lagi menjadi tempat kediaman Dalai Lama. Semasa tahun 1960-an dan 70-an, banyak struktur keagamaan di Tibet menjadi mangsa kemusnahan kepada tentera Pengawal Merah (Red Guards) yang fanatik semasa berlakunya Revolusi Kebudayaan.

Namun, Istana Potala telah terselamat daripada ikonoklasma ini kerana ia dilindungi oleh tentera Perdana Menteri Zhou Enlai sendiri. Istana Potala akhirnya telah diubah oleh kerajaan China menjadi muzium negeri. Hari ini, ia menjadi tapak penziarah yang penting serta dinamakan oleh UNESCO sebagai salah satu Tapak Warisan Dunia.

Salah satu kehebatan Istana Potala adalah seni binanya yang terkenal dan merupakan masterpiece dalam kelasnya yang tersendiri. Keseluruhan binaan istana itu diperbuat daripada gabungan kayu dan batu. Istana itu mengandungi lebih daripada 1000 buah bilik termasuk gereja dan dewannya sendiri.

Istana Potala ini juga menempatkan banyak karya-karya seni yang akan membuatkan pengunjung kagum. Ia termasuk patung-patung Buddha, barang-barangan antik serta mural.

Apa yang lebih mengagumkan ialah mural yang menghiasi dinding Istana Potala ini, yang mengambarkan peristiwa-peristiwa penting dalam sejarah tibet dan kisah-kisah daripada kehidupan Dalai Lama sebelumnya.

Makam yang menempatkan lapan daripada Dalai Lama terdahulu yang terletak di Istana Merah juga merupakan salah satu tarikan pelancong yang mengagumkan. Selain itu, terdapat badan mumifikasi Dalai Lama kelima yang diabadikan dalam stupa (struktur berbentuk kubah) di bahagian barat Istana Merah.

Stupa itu adalah bersai 5 tingkat tinggi dan diliputi oleh lebih daripada empat tan emas serta bertatahkan sejumlah besar batu permata yang berharga.


10 Barangan Antik Paling Mahal Pernah Dijual Dalam Lelongan

Bagaimanakah cara untuk kita mengetahui sama ada sesuatu khazanah itu bernilai? Mudah sahaja, anda hanya perlu meletakkan harga tinggi yang setimpal dengan sejarah yang tersimpan di sebaliknya.

Sesetengah artifak mungkin kelihatan seperti tidak ternilai harganya namun di sebuah rumah lelong antik, kesemua khazanah mempunyai tetapan harga tersendiri. Dengan tetapan harga ini, tidak sukar untuk mengetahui barangan antik manakah yang dianggap antara yang paling bernilai.

Pedang yang bertatahkan emas ini merupakan pedang yang digunakan oleh Napoleon Bonaparte dalam Pertempuran Marengo pada tahun 1800. Dalam serangan mengejut itu, tentera yang dipimpin oleh Napoleon telah memaksa orang-orang Austria untuk keluar daripada Itali.

Pedang ini juga pernah digunakan oleh Napoleon semasa kempen ketenteraannya di Mesir. Pedang ini telah dijual dalam satu lelongan yang berlangsung pada bulan Jun tahun 2007.

Mangkuk sup antik ini telah direka untuk Raja Perancis Louis XV oleh seorang tukang perak bernama Thomas Germain. Sejak pada tahun 1723, Germain telah berkhidmat sebagai tukang perak diraja dan menjadi terkenal dengan gaya Rococo rekaannya.

Ketua barangan perak di Sotheby iaitu Kevin Tierney, telah menyifatkan mangkuk sup itu sebagai salah satu objek yang penuh dengan sejarah. Mangkuk itu juga pernah terselamat daripada dicairkan untuk membiayai Perang Tujuh Tahun dan Revolusi Perancis. Mangkuk ini telah dijual kepada pembeli tidak dikenali pada tahun 1996.

Meja antik ini telah dihasilkan oleh pembuat kabinet Quaker pada tahun 1760. Meja setinggi 112 inci ini diperbuat daripada kayu mahagony. Goddard adalah pereka yang dikenali dengan rekaan 'front block', penampilan minimalis yang bercirikan Amerika klasik.

Meja antik ini merupakan salah satu daripada sembilan meja rekaan Goddard yang wujud. Ia telah dijual pada tahun 1989 dan kekal hingga hari ini sebagai perabot antik Amerika paling mahal.

Dihiasi dengan 11 zamrut era Columbia yang jarang ditemui, mahkota Peteri Jerman ini mempunyai lebih daripada 500 karat. Legenda mengatakan bahawa zamrud ini pernah menjadi sebahagian hiasan kepada kalung yang dipakai oleh Maharaja India.

Mahkota ini dihadiahkan kepada Puteri Katherine oleh suaminya iaitu Putera Guido Henckel von Donnersmarck. Mahkota itu kemudian dipakai pula oleh isteri Mahara Napoleon III iaitu Eugenie de Montijo yang merupakan Countess of Teba. Mahkota ini telah dijual dalam satu lelongan yang berlangsung pada May 2011.

Kecantikan barang antik ini membuatkannya berbaloi untuk dijadikan sebagai koleksi dan merupakan salah satu daripada lapan barang antik seumpamanya yang masih wujud. Tepak emas ini dipercayai telah dibuat semasa pemerintahan Maharaja Xuande daripada Dinasti Ming, sekitar 1399 hingga 1435.

Waktu pemerintahan Maharaja Xuande dianggap sebagai salah satu zaman seni China yang paling hebat, khususnya dengan penghasilan barangan porselin. Tepak ini diperbuat daripada emas 18 karat dan mempunyai ukiran lima naga sedang mengejar mutiara berapi di atas awan. Barang antik ini telah dijual pada April 2008.

Dihasilkan antara tahun 1736 dan 1795, barang antik ini secara artistiknya menggabungkan lapisan cat merah jambu dengan porselin biru dan putih. Tanda enam huruf Qianlong membolehkan pakar untuk mengetahui bahawa ia berasal pada kurun ke-16 sewakti Dinasti Qianlong.

Kelalang bulan ini juga mempunyai lukisan mutiara menyala dan dua ekor burung phoenix. Pemegang kelalang ini pula terdiri daripada reka bentuk naga dan mulut kelalang ini dilengkapi dengan tali ruyi (azimat Cina yang melambangkan kuasa dan kekayaan). Barang antik ini telah dijual pada November 1987.

Trompet pertempuran yang sepenuhnya berfungsi ini diperbuat daripada gading gajah dan dipenuhi ukiran yang bermotifkan pemburuan. Antara ukiran yang terdapat pada trompet ini adalah arnab, itik dan rusa.

Barang ini merupakan salah satu daripada enam instrumen Olyphant tanduk antik yang masih wujud. Salah satu instrumen Olyphant yang paling terkenal ialah yang pernah dimainkan ketika lagu Song of Roland dicipta. Barang antik ini dipercayai telah dihasilkan pada kurun ke-11.

Thomas Coke yang merupakan Earl of Leicester telah membeli dokumen saintifik antik ini pada tahun 1719. Manuskrip ini terdiri daripada 18 helai kertas yang dilipat separuh dan ditulis pada kedua-dua bahagian, menjadikannya sebanyak 72 halaman.

Manuskrip ini mengandungi nota hasil kerja da Vinci yang ditulis dalam 'gaya cermin' terbaliknya yang terkenal. Ia mengandungi lukisan, rajah dan juga lakaran. Ia merupakan campuran seni dan sains yang unik, menceritakan bagaimana fosil terdapat di kawasan gunung, tentang sifat air, teori astronomi dan banyak lagi.

Codex Leicester ini telah dijual pada tahun 1994 kepada Bill Gates, yang kemudian telah diimbas setiap halaman untuk dijadikan imej digital dan dimuat naik dalam talian.

Kabinet antik ini pernah mencatatkan rekod untuk penjualan barangan antik paling mahal sebanyak dua kali. Kali pertama ialah pada tahun 1990 apabila ia dijual pada harga RM 67.92 juta dan kali kedua pada tahun 2004 apabila ia dijual dengan harga RM 147.29 juta.

Penilai pakar menganggarkan bahawa perabot ini mungkin akan mencecah berbillion ringgit menjelang tahun 2064. Pembuatan kabinet ini telah diarahkan oleh Henry Somerset-Scudamore, Duke of Beaufort yang ketiga pada tahun 1726. Seramai 30 orang pakar seni bina Florentine terlibat dalam pembikinan kabinet itu dan ia mengambil masa 6 tahun untuk menyiapkannya.

Kabinet setinggi 12 kaki itu dinamakan sempena kediaman Duke iaitu Badminton House. Kabinet antik ini kemudiannya telah dibeli oleh seorang pengumpul barang antik terkenal dari Liechtenstein iaitu Prinz Hans-Adam II dan kini dipamerkan di salah sebuah Muzium di sana.

Pasu Cina ini merupakan barang antik paling mahal pernah dijual dalam lelongan. Pasu ini memaparkan lukisan yang bermotifkan ikan dan bunga. Harganya begitu tinggi memandangkan ia adalah barang antik yang jarang ditemui dalam keadaan sebaik ini.

Pasu ini dipercayai dihasilkan untuk Maharaja Qianlong yang memerintah China antara tahun 1736 hingga 1795. Bagaimana pasu ini boleh berada di London masih lagi menjadi satu misteri. Legenda mengatakan seorang penjelajah yang mengembara di China pada tahun 1920-an telah membawa pasu ini pulang sebagai sebuah cenderahati.

Pada mulanya, pasu ini disangkakan barang tiruan yang begitu teliti dengan hanya berharga RM 4,000 sahaja. Setelah dipastikan ketulenannya, harganya melonjak naik kepada RM 4.2 juta. Kemudian seorang billionair Cina telah membelinya di sebuah lelongan dengan harga RM 224.9 juta.

Namun, pembeli itu enggan membayar yuran lelongan yang berharga RM 52 juta. Setelah lebih daripada setahun, akhirnya pasu itu dijual semula dengan harga RM 328 juta. Pemilik asal pasu itu hanya menerima RM 119 juta sahaja daripada penjualan pasu itu.


Amalan Karut Terhadap Wanita Datang Bulan Yang Masih Berlaku Di Nepal

Pihak berkuasa tempatan di daerah tengah Ghana telah melarang mana-mana gadis atau wanita daripada menyeberangi sungai semasa didatangi haid. Ini kerana mengikut kepercayaan penduduk di sana, 'tuhan sungai' tidak suka jika gadis atau wanita yang tidak suci daripada melakukan hal sedemikian.

Berikutan perkara itu, gadis-gadis yang masih bersekolah mendakwa mereka telah terlepas sebanyak 20 hingga 60 hari persekolahan setahun akibat larangan itu. Menurut statistik, kepercayaan agama di sub-Sahara Afrika telah menyebabkan 1 daripada 10 orang gadis tidak mendapat pendidikan yang sewajarnya.

Memetik laporan The Independent, para pemimpin tradisional agama di sana juga telah mengharamkan gadis-gadis daripada menyeberangi sungai pada setiap hari Selasa. Mereka mendakwa larangan itu adalah 'perintah' daripada tuhan sungai.

Shamima Muslim Alhassan iaitu Duta Kebersihan Kitaran Haid daripada Unisef, memberitahu BBC bahawa kerajaan setempat perlu mengkaji semula pelbagai dakwaan yang tidak berasas ini.

Hanya disebabkan perintah yang dikeluarkan oleh 'tuhan atau dewa' ini, ramai gadis-gadis telah dihalang daripada menerima pendidikan yang sepatutnya. Ini merupakan salah satu bentuk diskriminasi agama terhadap feminisme yang sedang berlaku di Afrika.

Pertubuhan Bangsa-bangsa Bersatu telah menganggarkan bahawa 10 peratus dari gadis-gadis di sub-Sahara Afrika tidak pergi ke sekolah semasa didatangi haid. Ia bersamaan dengan 20 peratus keseluruhan masa persekolahan untuk sepanjang tahun.

Dalam beberapa budaya tradisional lain pula, wanita yang didatangi haid ini dianggap suci dan berkuasa. Malah, mereka dipercayai cukup berkuasa untuk menyembuhkan orang yang sakit. Menurut kaum Cherokee, darah haid adalah sumber kekuatan feminisme dan mempunyai kuasa untuk memusnahkan pihak musuh.

Dalam kepercayaan Rom purba seperti yang ditulis oleh Pliny the Elder, sekiranya seorang wanita yang didatangi haid tidak menutupi tubuhnya maka perkara itu boleh menghalau hujan lebat, puting beliung dan juga kilat. Sekiranya wanita dalam haid itu berbogel dan berjalan di sekitar ladang, segala ulat, cacing dan kumbang akan jatuh daripada tumbuh-tumbuhan.

Walau bagaimanapun, haid dan kepercayaan mengenainya adalah salah satu sebab terbesar mengapa gadis-gadis malang di Ghana dan banyak lagi tempat lain lagi tidak hadir ke sekolah. Selain itu, pengurusan haid yang lemah juga merupakan penyebab utama jangkitan pada wanita di seluruh dunia.

Menurut laporan Femme International, sebuah kajian yang dibuat pada tahun 2014 di Lembah Mathare di Nairobi mendapati bahawa lebih daripada 75 peratus kanak-kanak perempuan tidak tahu apakah itu haid. Mereka hanya mengetahuinya setelah pertama kali mengalami kedatangan haid, menyebabkan mereka berasa takut, malu dan keliru.

Malangnya, terdapat beberapa kes melibatkan persepsi dan amalan yang ketinggalan zaman berkaitan haid sehingga membawa kepada kematian. Sebagai contoh, seorang wanita telah mati di sebuah kampung terpencil di Nepal kerana tradisi yang mereka jalankan. Ketika datang haid, wanita di kampung itu akan dihalau dari rumah dan terpaksa tinggal di dalam pondok kecil sehingga haid mereka tamat.

Seorang wanita berusia 21 tahun telah kehilangan nyawa, apabila terhidu asap daripada api yang dinyalakannya dalam pondok kecil itu untuk memanaskan badannya ketika suhu kampung di kawasan pergunungan itu begitu sejuk.

Tradisi yang digelar "Chhaupadi" ini masih diamalkan walaupun kerajaan mengeluarkan larangan terhadap amalam itu dan undang-undang telah diperkenalkan untuk menghukum mereka yang berbuat demikian.

Amalan tradisi Chhaupadi itu mengharamkan wanita Hindu di kawasan pendalaman Nepal untuk mengambil bahagian dalam aktiviti keluarga seperti biasa kerana dianggap "tidak suci". Mereka dipaksa untuk tinggal di kandang lembu atau pondok sementara, biasanya selama empat atau tujuh hari dalam sebulan.

Wanita haid di sana juga tidak dibenarkan untuk menyentuh lelaki. Selain itu, mereka dilarang makan susu, yogurt, mentega, daging atau makanan berkhasiat yang lain. Mereka biasanya makan makanan kering dengan garam dan beras.

Para wanita ini juga tidak boleh menggunakan selimut tebal, hanya permaidani kecil sahaja yang dibenarkan. Ada di antara mereka yang dilarang untuk pergi ke sekolah semasa didatangi haid malah dilarang melakukan aktiviti harian lain seperti mandi.

Seorang pegawai kerajaan Nepal iaitu En. Kawcha telah memberitahu The Independent bahawa sejak Ogos 2017, sesiapa yang didapati masih mengamalkan amalan ini akan didakwa. Sekiranya didapati bersalah, mereka akan dipenjara sehingga 3 bulan atau didenda sebanyak 3,000 rupee Nepal.


10 Perkataan Harian Bahasa Inggeris Yang Berasal Dari Viking Purba

Tahulah anda, banyak perkataan harian Bahasa Inggeris yang kita gunakan hari ini berasal daripada bahasa Norse Lama? Ia mungkin mengejutkan bagi sesetengah orang yang menganggap kaum Viking ini sebagai sekumpulan manusia gasar dan tidak bertamadun.

Namun, Viking sebenarnya adalah lebih bertamadun daripada apa yang sering dipotretkan. Walaupun perkataan Viking itu sendiri membawa maksud 'serangan lanun', namun pada masa yang sama kaum ini menjelajah, berdagang, belajar dan menetap secara aman di beberapa bahagian negara Eropah.

Selama lebih daripada satu abad, Viking telah menguasai Timur England sebelum dihalau kembali ke Timur Laut negara itu oleh Raja Alfred the Great. Mereka kekal berkuasa di Timur Laur sehingga lewat tahun 900-an, di mana sedikit sebanyak telah mempengaruhi Bahasa Inggeris itu sendiri.

Dianggarkan bahawa hampir 5,000 perkataan asas dalam Bahasa Inggeris (hampir 20 peratus) telah dipinjam daripada bahasa Norse Lama yang dituturkan di seluruh Scandinavia (Denmark, Norway dan Sweden). Berikut adalah beberapa perkataan asas yang diambil beratus-ratus tahun sebelum ia diambil menjadi Bahasa Inggeris.

Jika anda mengganggap bahawa 'wrong' adalah perkataan yang berasal daripada Bahasa Inggeris, anda salah. Perkataan ini berasal daripada bahasa Norse Lama yang digunakan kaum Viking iaitu "rangr" yang bermaksud 'salah'.

Selepas itu, orang Denmark mengubah perkataan itu menjadi "vrang" dan Bahasa Inggeris mengambilnya dan mengubahnya menjadi "Wrong".

Kek adalah makanan manis yang dibakar dan diperbuat daripada doh. Ia mengandungi tepung, gula, telur dan juga agen penaik. Kebanyakan antara kita gemar memakannya terutamanya ketika menyambut hari ulang tahun.

Walau bagaimanapun, majoriti daripada kita tidak tahu bahawa perkataan "Cake" sebenarnya berasal daripada perkataan Norse Lama iaitu "Kaka". Ia digunakan oleh kaum Viking bagi merujuk kepada kek kecil.

Soalan yang sering ditanyakan ialah, mana yang wujud terlebih dahulu? Ayam atau telur? Walaupun soalan ini kedengaran agak remeh, namun ia sebenarnya berkaitan dengan perkataan asal "Egg" atau telur itu sendiri.

Ramai pengkaji percaya bahawa perkataan "Egg" sebenarnya berasal daripada perkataan Denmark iaitu "æg" untuk telur. Sebahagian lagi pengkaji pula mencadangkan bahawa perkataan ini berasal dari Yunani kuno iaitu "Egius" yang bermaksud permulaan hidup.

Apabila seseorang Viking ingin menggambarkan seseorang itu tidak menarik, mereka akan menggunakan perkataan "Uggligr". Ia berasal daripada perkataan "Ugga" yang bermaksud "Takut".

Mungkin sekiranya seseorang pahlawan Viking itu tidak mempunyai kemahiran berperang yang cukup untuk menakutkan pihak musuh, wajah yang buruk dan menakutkan mungkin akan lebih membantu.

Menurut piawaian masyarakat moden, 'husband' atau suami yang baik adalah seseorang yang selalu mengutamakan keluarganya terlebih dahulu dalam segala hal. Suami juga tidak mementingkan diri sendiri sehingga dia mengetahui orang yang disayanginya berada dalam keadaan selamat.

Hal ini tidak dapat dipastikan dalam masyarakat Viking apabila mereka menggelar suami dalam bahasa Norse Lama sebagai "húsbóndi" yang membawa maksud "Tuan Rumah" atau "Tuan Tanah".

Tajam dan berbahaya, pisau mempunyai pelbagai kegunaan dalam membantu anda untuk tugasan memotong. Anda mungkin akan menggunakan pisau untuk membuat persiapan memasak, memotong daging, sayur-sayuran dan pelbagai perkara lagi.

Namun, tahukah anda perkataan 'knife' ini sebenarnya berasal daripada bahasa Norse Lama iaitu "Knifr", yang membawa maksud tajam. Pahlawan Viking mungkin menggunakan 'knifr' mereka untuk melakukan beberapa perkara tambahan seperti berperang dan mengerat musuh.

Apakah itu kebahagiaan dan bagaimanakah kita boleh membuatkan diri menjadi lebih bahagia? Sebenarnya, kebahagiaan bukan sahaja sukar untuk diukur tetapi juga sulit untuk ditentukan secara khusus.

Perkataan 'Happy' atau kebahagiaan ini sebenarnya berasal daripada perkataan Norse Lama iaitu "Happ" yang digunakan oleh Ragnar Lodbrok dan anak kapalnya apabila mereka bercerita mengenai nasib yang baik.

Bagi sesebuah rumah yang tidak mempunyai jendela, ia mungkin kelihatan pelik dan tidak sempurna kerana penghuninya tidak dapat melihat pemandangan di luar rumah itu. Bahkan, rumah itu mungkin lebih panas berbanding rumah lain kerana tidak mempunyai saliran pengudaraan yang baik.

Ia agak mengejutkan bahawa orang-orang Viking mungkin yang pertama menyedari hakikat itu. Ini kerana mereka telah menggelar jendela atau 'window' dengan nama "Vindauga". Dalam bahasa Norse Lama, "Vindr" bermaksud angin dan "auga" pula membawa maksud mata.

Khamis mungkin bukanlah hari yang dinanti-nantikan oleh kebanyakan orang seperti hari Jumaat atau Sabtu, namun ia masih merupakan hari yang baik bagi ramai orang. Walau bagaimanapun, tahukah anda, hari Khamis dalam bahasa Inggeris iaitu Thursday sebenarnya diambil bersempena superhero terkenal iaitu Thor?

Perkataan itu berasal daripada bahasa Norse Lama "Porsdagr" yang bermakna "Hari Thor" yang dinamakan sempena Tuhan Kilat Norse, Thor.

Adat bertukar-tukar hadiah atau buah tangan bukanlah sesuatu perkara yang hanya diamalkan oleh sesetengah masyarakat di negara-negara tertentu sahaja. Pelbagai kajian saintifik mendapati pemberian dan penerimaan hadiah sememangnya mengalir dalam darah dan DNA manusia.

Jadi, tidak hairanlah jika orang Vikings yang dikenali dengan sifat kasar pun terkenal dengan adat saling bertukar hadiah sehingga mula menggunakan perkataan "gipt" yang bermakna "gift" atau hadiah dalam bahasa Malaysia.


Kisah Sebenar Raja Dadah Narcos Yang Masih Bebas - Rafael Caro Quintero

Rafael Caro Quintero adalah salah seorang ketua kartel Mexico yang pertama dan paling berkuasa sehingga dia disyaki mengaturkan penyeksaan yang brutal dan membunuh seorang agen DEA.

Malah, dia dianggap sebagai "Narco of Narcos." Raja dadah yang dahagakan darah ini berasakan bahawa dia tidak dapat disentuh, namun Rafael telah melampaui batas apabila membunuh seorang agen Amerika dengan begitu kejam.

Berjaya keluar daripada penjara atas alasan teknikal, Rafael ini masih bebas dan dikehendaki oleh FBI. Dan kini, Rafel adalah tokoh utama dalam siri popular Netflix, Narcos musim ke-4.

Rafael Caro Quintero dilahirkan pada Oktober 1952 di Sinaloa, Mexico. Tarikh lahirnya yang sebenar tidak diketahui, dikatakan pada bulan Oktober, November atau Mac 1952.

Rafael memiliki 12 orang adik beradik dan bapanya meninggal dunia ketika dia berusia 14 tahun. Sebagai anak sulung, tanggungjawab untuk membantu ibunya dan 11 saudara kandung berada di atas bahu padanya.

Selepas bekerja sebagai peternak lembu dan bekerja di ladang jagung serta kacang tanah, Rafael menyedari bahawa terdapat cara untuk mendapatkan lebih banyak wang boleh dibuat melalui tanaman yang kurang tradisional.

Dengan ini, dia mula melibatkan diri dengan ganja yang berkembang di bawah bimbingan seorang raja dadah Mexico yang sangat sukar diberkas, Pedro Avilés Pérez .

Rafael dengan begitu pantas mengumpulkan wang yang cukup untuk membeli ladangnya sendiri yang sepenuhnya didedikasikan untuk menghasilkan dadah, dan tak lama kemudian, seluruh ahli keluarganya terlibat dalam perniagaan haram ini.

Bapa saudara, adik-adik lelakinya dan keluarga isteri Rafael terlibat dalam pemerdagangan dadah.

Digambarkan oleh ejen DEA, James Kuykendall sebagai "produk sebenar penyeludupan dadah Sinaloa dan keperibadian pengedar dadah Sinaloa,", ketika Rafael berusia 29 tahun, dia adalah bintang yang semakin meningkat naik dalam dunia jenayah Mexico.

Pada tahun 1970-an, Rafael Caro Quintero bersama dengan pengedah dadah Mexico, Felix Galardo dan raja dadah Ecuador, Ernesto Fonseca Carillo terlibat dalam kerjasama tiga penjuru yang sangat dahagakan darah.

Mereka mengasaskan Kartel Guadalajara, yang akan menjadi prototaip bagi organisasi dadah yang masih melanda Mexico hingga ke hari ini.

Bersama-sama, mereka dikenali sebagai "Grandfather of Mexican Drug Trafficking", "El Padrino" atau "The Godfather" dan Don Neto.

Rafael Caro Quintero sendiri digambarkan oleh pegawai FBI sebagai salah satu pembekal utama heroin, kokain, dan ganja ke Amerika Syarikat pada tahun 1970an dan 1980-an.

Dalam siri Narcos, kejatuhan Rafael Caro Quintero bermula apabila dia sendiri mula mengambil dadah kokain dan menjadi semakin paranoid serta tidak dapat diramalkan.

Pada hakikatnya, sarang dadah Rafael mula terbongkar pada November 1984, ketika pihak berkuasa Mexico menyerang ladang ganja "Buffalo Ranch" di Chihuahua yang menelan menyebabkan kerugian kepadanya di antara RM10.3 bilion dan RM20.6 bilion.

Pihak berkuasa menerima maklumat mengenai ladang tersebut melalui seorang ejen DEA yang menyamar. Rafael yang tersangat berang dengan kerugian itu dengan segera mula merancang untuk membalas dendam.

Pertama, pada tahun 1985, Rafael dengan sekutunya didakwa membunuh dua warga Amerika, John Clay Walker dan Alberto Radelat.

Kesilapan membunuh 2 nyawa ini disebabkan oleh Rafael yang semakin paranoid dan tersalah anggap bahawa mereka adalah ejen DEA.

Sementara itu, dipercayai bahawa Enrique "Kiki" Camarena Salazar, seorang ejen kelahiran Mexico yang menyamar untuk DEA, adalah individu yang menyalurkan maklumat tentang ladang Buffalo Ranch tersebut.

Akibatnya, pada 7 Februari 1985, Enrique diculik dari jalanan di Guadalajara pada siang hari.

Tubuh badan Enrique dan juga juruterbangnya, Kapten Alfredo Zavala Avelar, ditemui terbungkus di dalam plastik hampir sebulan kemudian pada 5 Mac dan Rafael Caro Quintero serta krunya adalah suspek utama.

Enrique dan Alfredo dikatakan tidak mati dengan cara yang mudah dan cepat. Sepanjang 30 jam, tulang-tulang wajah dan trakea Enrique didapati hancur.

Tulang rusuknya pecah dan kepalanya digerudi. Paru-paru ejen DEA itu didapati mengandungi kesan ubat-ubatan yang diberikan oleh penculiknya untuk memaksa Enrique berada dalam keadaan sedar ketika ditangkap oleh penculiknya untuk memaksa dia untuk terus terjaga ketika diseksa.

Kematian Enrique Camarena menimbulkan kemarahan yang dahsyat di Amerika Syarikat. Orang ramai terkejut dengan penyeksaannya dan pihak berkuasa berang dengan betapa mudahnya salah seorang daripada ejen mereka diculik.

Beberapa pegawai penguatkuasa undang-undang Mexico kemudiannya didakwa atas bantuan dalam pembunuhan itu.

Amerika Syarikat kemudiannya mula mempertimbangkan dengan serius akan penutupan sempadan kedua-dua negara ini dan Presiden Ronald Reagan meletakkan tekanan besar terhadap presiden Mexico, Miguel de la Madrid, untuk membawa pembunuh Enrique Camarena ke muka pengadilan.

Walaupun Rafael Caro Quintero memiliki kuasa dan pengaruh yang besar dalam kerajaan Mexico yang dipenuhi rasuah, namun dia bukanlah tidak mampu menandingi kemarahan Amerika Syarikat.

Disebabkan itu, pada April 1985, 2 bulan selepas pembunuhan Enrique Camarena, pemerintahan bebas dan berdarah Rafael Caro Quintero selama hampir dua dekad di Mexico, berakhir.

Dia ditangkap di sebuah mahligai di Costa Rica di mana dia menyembunyikan diri, dan diekstradisi kembali ke Mexico lalu dijatuhkan hukuman 40 tahun penjara kerana disyaki sebagai perancang pembunuhan Enrique Camarena.

Penangkapan Rafael Caro Quintero menyebabkan Kartel Guadalajara runtuh dari dalam.

Kisah Rafael Caro Quintero pada mulanya kelihatan seolah-olah satu contoh keadilan yang jarang berlaku terhadap salah satu pemimpin kartel Mexico yang paling berkuasa, yang kebanyakannya, seperti El Chapo, berjaya melarikan diri sekalipun dipenjarakan.

Walau bagaimanapun, pada tahun 2013, Rafael tiba-tiba dibebaskan dari penjara selepas 28 tahun menjalani hukuman.

Mahkamah persekutuan Mexico telah mengarahkannya untuk dibebaskan selepas membatalkan sabitannya atas sebab teknikal iaitu dia telah diadili di mahkamah persekutuan untuk jenayah negara.

Pada usia 53 tahun, "Narco of Narcos" dibebaskan daripada penjara.

Pembebasan Rafael mencetuskan kemarahan di kalangan pegawai Amerika Syarikat. White House mengeluarkan kenyataan yang menyatakan bahawa "kami tetap komited pada hari ini apabila melihat Quintero dan orang lain yang terlibat dalam jenayah ini menghadapi keadilan di Amerika Syarikat sama seperti ketika berlakunya pembunuhan Enrique Kiki Camarena."

(Rafael Caro Quintero dalam sebuah wawancara pada tahun 2016 di Mexico)

Bagi Rafael pula, dia mendakwa bahawa telah bersara secara rasmi daripada perniagaan berdarah itu.

Dalam wawancara tahun 2016 dengan wartawan Mexico, dia bersumpah mengatakan "Saya adalah pengedar dadah 31 tahun yang lalu, dan dari saat itu saya memberitahu anda bahawa apabila saya kehilangan hasil tanaman saya (Buffalo Ranch), saya tidak lagi melakukan aktiviti itu."

Amerika Syarikat bagaimanapun agak berwaspada tentang hakikat Rafael yang mahu meneruskan hidupnya dengan tenang dan aman.

Pada tahun 2017, DEA mengenal pasti Rafael Caro Quintero sebagai salah seorang pemimpin kartel Sinaloa yang bertanggungjawab menyeludupkan beratus-ratus tan syabu, ganja dan kokain ke Amerika Syarikat.

Pada April 2018, FBI menambah nama “Grandfather of Drug Trafficking” yang berusia 58 tahun itu ke dalam senarai "10 Individu Paling Dikehendaki", menawarkan ganjaran RM84 juta kepada sesiapa yang dapat memberikan maklumat lokasi Rafael.

Jumlah ganjaran ini adalah antara yang tertinggi dalam sejarah FBI.

Setakat ini, tiada siapa yang ke hadapan untuk menuntut ganjaran itu dan ia dikatakan bahawa Rafael Caro Quintero bebas di Mexico Utara.